Křetínskeho EPH kupuje elektrárne v Severnom Írsku

BRATISLAVA/PRAHA. Energetický a průmyslový holding (EPH), ktorý je spolumajiteľom Slovenských elektrární, kupuje od AES Corporation (AES) severoírske elektrárne Ballylumford a Kilroot. Akvizíciou energetických zdrojov chce EPH posilniť svoje postavenie na európskom trhu s elektrinou. Obchod podlieha schváleniu európskych protimonopolných úradov. O plánovanej transakcii informoval v utorok riaditeľ odboru marketingu a komunikácie EPH Daniel Častvaj, jej hodnotu neuviedol. Plynovú elektráreň Ballylumford a uhoľnú elektráreň Kilroot kupuje EPH prostredníctvom firmy EP UK Investments Ltd. Tá je plne kontrolovaná 100 % dcérskou spoločnosťou Energetického a průmyslového holdingu EP Power Europe (EPPE). "Akvizíciu portfólia AES považujeme za významný krok v realizácii našej stratégie zvyšovania výrobnej kapacity na vybraných európskych trhoch. Tieto elektrárne majú pre Severné Írsko strategický význam," uviedol podpredseda predstavenstva EPPE Jan Špringl. Súhrnný inštalovaný výkon oboch elektrární je 1,4 GW. Vzhľadom na to, že obchod musí ešte schváliť protimonopolný úrad, jeho uzavretie sa podľa Častvaja očakáva v priebehu leta. EPH je energetická skupina so sídlom v Prahe, ktorá vlastní a prevádzkuje energetickú infraštruktúru a zdroje energie v Nemecku, Taliansku, Spojenom kráľovstve, na Slovensku, v Českej republike a Maďarsku. EPH v súčasnosti zamestnáva viac ako 25-tisíc ľudí a patrí k najväčším prevádzkovateľom energetickej infraštruktúry v strednej Európe.


Kiska sa stretol s rakúskym kolegom, zhodli sa takmer vo všetkom

BRATISLAVA. Slovensko je pre rakúsky ľud neobjavenou krajinou, pritom Bratislava a Viedeň sú blízko. Treba na tom zapracovať. Myslí si to prezident Andrej Kiska, súhlasí s ním aj nový rakúsky prezident Alexander Van der Bellen, ktorý v stredu oficiálne navštívil Slovensko. "Rozvíjajme naše vzťahy ešte viac, a to v oblasti turizmu či kultúry, aby sa Slováci a Rakúšania spoznali viac," vyzval Kiska. "Priznám sa, Slovensko veľmi nepoznám, hoci Bratislavu som už niekoľkokrát navštívil," povedal Van der Bellen. Bol by rád, ak by sem Rakúšania chodili častejšie. Kiska tvrdí, že s Van der Bellenom majú hodnotovo veľa spoločného. "Aj mne sú blízke hodnoty tolerancie, ľudskosti a solidarity," povedal slovenský prezident. Podľa Kisku je to zbraň proti populizmu, extrémizmu a xenofóbii. Myslí si, že politikom i obyčajným ľuďom chýba optimizmus, "no u Van der Bellena ho našiel". "Optimizmus treba vrátiť aj do EÚ, musíme ukázať, že dokážeme zvládnuť každú krízu, ak budeme jednotní," uviedol. Európska únia nie je podľa neho problémom, ale riešením. Treba však viesť dialóg a mať empatiu, myslí si Kiska. "Našiel som človeka, ktorý v krátkosti zhrnul podstatu EÚ," reagoval Van der Bellen na Kiskov prejav. Rakúsky prezident "je rád, že na verejnosti už tak silno neprevláda názor, že nárast nacionalistických síl sa nedá zastaviť". "Už je to za nami," zhodnotil. Svedčiť o tom majú podľa neho výsledky volieb v Holandsku, rakúsky prezident verí, že i výsledok francúzskych volieb bude proti tomuto tvrdeniu. Van der Bellen potvrdil, že vo väčšine otázok našli s Kiskom zhodu. Ich názory sa však niekde rozchádzali, priznal rakúsky prezident. Napríklad v otázke jadrovej energie. "My v tom nevidíme technológiu budúcnosti," uviedol. Kiska zopakoval, že Slovensko má záujem byť v prípade viacrýchlostnej Únie v jadre. Najprv je však podľa neho potrebné vyjasniť a definovať, čo vlastne centrum EÚ a viacrýchlostná Únia presne znamenajú. „Potom si musíme sadnúť a prejsť, čo to komu prinesie a ako to spraví EÚ ešte lepšou,“ vyhlásil Kiska a vyjadril presvedčenie, že neexistuje problém, ktorý by EÚ nedokázala vyriešiť, pokiaľ zostane jednotná. Ak k tomu dôjde, v jadre by chcelo byť aj Rakúsko, zdôraznil Van der Bellen. On osobne však "nie je naklonený viacerým rýchlostiam". Dodal, že už aj teraz existujú v EÚ rôzne rýchlosti, no tieto rozdiely by sa nemali ešte prehlbovať. "Dúfam, že nedôjde k diferenciácii," dodal. Čo sa týka migrácie a postoja Slovenska k tejto otázke, Kiska zdôraznil, že vyspelé a úspešné krajiny, akou Slovensko je, majú morálnu povinnosť pomáhať tým, ktorí utekajú pred vojnou a násilím. Slovensko by podľa neho malo ukázať aj solidaritu s krajinami, ktoré migračnej kríze čelia priamo, ako sú Grécko či Taliansko. „Nemôžeme na jednej strane pýtať pomoc od EÚ, aby sme sa ekonomicky dostali na úroveň napríklad Rakúska, a na druhej strane, ak nás niektorá z krajín EÚ požiada o pomoc a solidaritu, tak sa tváriť odmietavo a hľadať nejaké náhradné riešenie,“ povedal Kiska. Dodal, že populizmus u niektorých politikov na Slovensku často vyvoláva protiimigrantské nálady. Žena zahalená šatkou nie je pre mňa automaticky zlým človekom, tvrdí Van der Bellen. Každý má podľa neho právo slobodne sa vyjadrovať "a týka sa to aj oblečenia". Priznal však, že "nie je fanúšikom šatiek, rešpektuje ich však". "Na jednej prestížnej univerzite som stretol takto zahalenú profesorku. Dúfam, že nikoho ani nenapadlo, že by z tohto dôvodu bola zlou vysokoškolskou pedagogičkou alebo vedkyňou," povedal rakúsky prezident. Je podľa neho právom každej ženy, aby sa sama rozhodla, "čo nosí na hlave a či vôbec niečo na nej nosí". Aj slovenský prezident Andrej Kiska je proti takémuto odsudzovaniu. Opäť zopakoval, že je morálne právo každej úspešnej krajiny pomáhať ľuďom utekajúcim pred vojnou, smrťou a násilím. "A Slovensko za úspešnú krajinu považujem," zdôraznil. Kiska označil našincov za ľudí s otvoreným srdcom. "No je mi ľúto, že populizmus niektorých politikov vyvoláva nálady, ktoré si v našej krajine skutočne neželám," dodal Kiska. Rakúskeho prezidenta ešte čaká stretnutie s premiérom Robertom Ficom (Smer) a diskusia so študentmi na Univerzite Komenského v Bratislave. Van der Bellen položí podvečer vence k pamätníku Brána Slobody na Devíne, večer spolu s Kiskom vystúpi na slovensko-rakúskom ekonomickom fóre. Slovensko je prvou krajinou strednej a východnej Európy, ktorú nový rakúsky prezident navštívil po nástupe do úradu. Jeho predchádzajúce zahraničné cesty smerovali do sídelného mesta Európskej únie - Bruselu a do Švajčiarska a Nemecka. Van der Bellen sa po opakovaných prezidentských voľbách ako nezávislý kandidát, kde súperil s uchádzačom pravicovo-populistickej Slobodnej strany Rakúska (FPÖ) Norbertom Hoferom, ujal funkcie koncom januára. Prezidentské kreslo už v lete minulého roka uvoľnil sociálny demokrat Heinz Fischer, ktorý po 12-ročnom úradovaní nemohol znova kandidovať. Rakúsko je jedným z veľkých investorov na Slovensku, kde pôsobí okolo 2000 rakúskych firiem.


Sabbatinimu nevyšlo prvé kolo turnaja seriálu PGA Tour v Blaine, lídrom je Piercy

Slovenský reprezentant zahral štyri údery nad par.

BLAINE. Slovenskému reprezentantovi v golfe Rorymu Sabbatinimi sa nevydarilo 1. kolo na turnaji 3M Open, ktorý je zaradený do prestížneho seriálu PGA Tour. Úvodných 18 jamiek zahral na 75 úderov, čo je štyri nad par ihriska, a po štvrtku figuroval až na 142. mieste spomedzi 156 štartujúcich. V rezorte TPC Twin Cities v Blaine v štáte Minnesota sa v úvodnom kole najviac darilo Američanovi Scottovi Piercymu, ktorý sa usadil na čele poradia s bilanciou 62/-9. Dva údery na neho strácali Kanaďan Adam Hadwin a Hideki Macujama z Japonska.


Na austrálskej pláži vystavuje slovenský umelec. Nahnevaného mužíka (fotogaléria)

SYDNEY. Na pláži Bondi v hlavnom meste Austrálie sa každoročne koná výstava s názvom Sculpture by the Sea. Tento rok je jej súčasťou aj socha od slovenského autora Viktora Freša. Na pláži Bondi sa tak nachádza socha malého muža, ktorý má neproporčnú postavu s veľkou hlavou a nahnevaným výrazom tváre. Výstava potrvá do 10. novembra 2019.


Pri cezhraničnom vymáhaní pokút za diaľničné známky nastal výrazný posun

Ministri dopravy EÚ chcú čo najskôr vytvoriť jednotný európsky systém.

BRATISLAVA. V otázke cezhraničného vymáhania pokút za chýbajúce diaľničné známky nastal na úrovni Európskej únie výrazný posun. Ministri dopravy na rokovaní Rady EÚ v Luxemburgu vo štvrtok jednohlasne vyslovili záujem čo najskôr vytvoriť jednotný európsky systém, ktorý umožní cezhraničnú výmenu dát o majiteľoch vozidiel. Ako Ministerstvo dopravy a výstavby v piatok informovalo, umožní to automatické posielanie pokút za diaľničné známky aj zahraničným vodičom vo všetkých krajinách EÚ s elektronickým diaľničným systémom."Veľmi ma teší, že v tejto otázke nastal posun a všetky štáty sa jednotne pozitívne vyjadrili k vymáhaniu pokút a urýchlenému zavedeniu systému na výmenu údajov v rámci štátov EÚ. Problém s vymáhaním pokút netrápi len nás, ale aj susedné Rakúsko, ktoré zaviedlo elektronický systém v tomto roku, ale aj ďalšie štáty," uviedol minister dopravy a výstavby Arpád Érsek (Most-Híd). Minister Érsek inicioval stretnutia na túto tému už v roku 2016 a podľa rezortu dopravy Slovensko sa odvtedy aktívne zúčastňuje rokovaní o riešení tohto problému, pričom naše pripomienky boli zapracované do textu smernice. Ďalším krokom pri presadení potrebných zmien budú rokovania s Európskym parlamentom pod taktovkou predsedníctva Rakúska v Rade EÚ. To môže byť podľa ministerstva dopravy výhodou, keďže aj náš západný sused začal využívať elektronické diaľničné známky. "Veríme, že rokovania v Bruseli prebehnú rýchlo, aby bolo možné tieto opatrenia čo najskôr uviesť do praxe," povedal minister Érsek.Ministri dopravy členských štátov EÚ diskutovali v Luxemburgu v rámci balíka mobility aj o zlepšení pracovných a sociálnych podmienok vodičov v cestnej doprave. "Našou snahou je nastavenie jasných, férových a jednotných pravidiel v rámci celej EÚ," dodal Érsek, ktorý obhajoval slovenských dopravcov. Prioritou Slovenska bude vylúčenie tranzitu z pôsobnosti vysielania pracovníkov a prijatie výnimiek pre medzinárodnú dopravu, ako aj podpora výnimiek na prespávanie vodiča v kabíne vozidla až dovtedy, kým nebude k dispozícii dostatok odstavných parkovísk.


Požiare na Sibíri môžu spôsobiť katastrofu v Arktíde

Požiare zapríčinili blesky pri teplote vzduchu 30 stupňov Celzia a o ich rozšírenie sa postaral silný vietor.

MOSKVA. Lesné požiare na ruskej Sibíri dosahujú veľké rozmery pravidelne, ich tohtoročný rozsah je však natoľko bezprecedentný, že môže mať dlhodobý vplyv na životné prostredie. Ochranári varujú pred katastrofou, pretože požiare - pohlcujúce milióny hektárov porastov a zahlcujúce celé mestá čiernym dymom a škodlivými výparmi - môžu urýchliť roztápanie Arktídy, píše v utorok agentúra AFP. V pondelok plamene pohlcovali 3,2 milióna hektárov lesov a pôdy. Zasiahnutými sú prevažne sibírsky Krasnojarský kraj a Irkutská oblasť a ďalekovýchodné Jakutsko, spresnili miestne úrady. Požiare zapríčinili búrky s bleskami pri teplote vzduchu 30 stupňov Celzia a o ich rozšírenie sa postaral silný vietor, popísal ruský federálny lesnícky úrad. Štipľavý dym zahalil nielen malé osady, ale aj hlavné mestá v západnej Sibíri a altajskom regióne, ako aj Ural a tamojšie veľké mestá Čeľabinsk a Jekaterinburg a prerušil leteckú dopravu. V nedeľu zaznamenali prekročenie limitov škodlivín vo vzduchu aj v stredoázijskom Kazachstane. K nahromadeniu škodlivín došlo podľa meteorologickej služby vo viacerých oblastiach krajiny vrátane hlavného mesta Nursultan. Okrem obáv o zdravotný stav miestneho obyvateľstva ochrancovia životného prostredia varujú, že požiare môžu urýchliť globálne otepľovanie. "Lesné požiare vo východnej časti krajiny už dávno prestali byť miestnym problémom," píše sa vo vyhlásení ruskej pobočky medzinárodnej ochranárskej organizácie Greenpeace. "Premenili sa na ekologickú katastrofu s dôsledkami pre celú krajinu." Podľa ekológov bolo tento rok spálených takmer 12 miliónov hektárov, čo spôsobilo značné emisie oxidu uhličitého (CO2) a znížilo tak budúcu kapacitu lesa absorbovať CO2. "Potom je tu ďalší problém, že sadze padajúce na ľad alebo sneh ho topia a zatemňujú, čím sa znižuje odrazivosť povrchu a ten zachytáva viac tepla," uviedla vo vyhlásení pre AFP Svetová meteorologická organizácia (WMO). Niektorí vedci zverejnili družicové zábery NASA, na ktorých vidno oblaky dymu blížiace sa k arktickej oblasti. Grigorij Kuksin, ktorý je ruským expertom Greenpeace, povedal, že sadze a popol urýchľujú topenie arktického ľadu a permafrostu - trvalo zamrznutej pôdy -, ktorá sa začala topiť a uvoľňuje plyny, ktoré posilňujú globálne otepľovanie. Podľa Kuksina je vplyv požiarov na klímu "veľmi vážny" a je "porovnateľný s emisiami veľkých miest". Organizácia Greenpeace medzičasom spustila petíciu, v ktorej žiada ruské orgány, aby urobili viac pre boj proti požiarom. Situácia je však komplikovaná, pretože Rusko nemá na zastavenie požiarov dostatok finančných zdrojov, dodávajú ochrancovia životného prostredia. Väčšina požiarov navyše horí vo veľmi vzdialených alebo neprístupných oblastiach a úrady sa rozhodli ich hasiť, iba ak odhadovaná škoda presiahne náklady na operáciu, uvádzajú podľa AFP odborníci.


Búrka Carmen spôsobila v Bretónsku výpadky elektriny

PARÍŽ. Približne 40-tisíc domácností zostalo bez elektriny v dôsledku búrky Carmen, ktorá zasiahla bretónsky región na západe Francúzska. Oznámila to v pondelok agentúra Reuters. Energetická spoločnosť Enedis podľa vlastného vyjadrenia zmobilizovala približne 1500 zamestnancov, ktorí pracujú na obnovení dodávok v Bretónsku. Búrka Carmen sa teraz presúva do ďalších oblastí na západe Francúzska. Na atlantickom pobreží krajiny zaznamenali vietor v rýchlosťou vyše 100 kilometrov za hodinu. Varovania pred silným vetrom boli vydané pre celkovo 40 francúzskych departementov. Rozsiahle výpadky elektriny sú vo Francúzsku podľa Reuters výnimočným javom. V júli 2015 boli prerušené dodávky energie do zhruba 830.000 domácností, keď došlo k poškodeniu elektrických transformátorov v dôsledku horúčav.


Zo súboja o Mayovej funkciu odstúpil prvý z trinástich uchádzačov

Odstúpil minister pre brexit James Cleverly.

LONDÝN. Zo súboja o post šéfa Konzervatívnej strany a nového britského premiéra odstúpil v utorok prvý z 13 uchádzačov: minister pre brexit James Cleverly. Informovala o tom televízia Sky News. Cleverly vstúpil do súboja len 29. mája ako v poradí 11. kandidát, ktorý prejavil záujem nahradiť odchádzajúcu šéfku strany a premiérku Theresu Mayovú. Odvtedy sa prihlásili o slovo ešte ďalší dvaja kandidáti. Podľa Sky News sa Cleverly rozhodol vzdať svojej kandidatúry na post šéfa konzervatívcov preto, že nenašiel dostatočnú podporu v radoch poslancov svojej strany. Námestník ministra pre brexit dospel k presvedčeniu, že má síce značnú podporu medzi radovými členmi strany, ale nie medzi konzervatívnymi členmi Dolnej snemovne parlamentu. Práve poslanci pritom vyberú spomedzi záujemcov dvojicu favoritov, o ktorých budú následne hlasovať všetci členovia strany. Jeden z vplyvných členov Konzervatívnej strany, James Brokenshire, v pondelok vyzval tých kandidátov, ktorí nemajú reálnu šancu na úspech, aby zo súboja dobrovoľne odstúpili. Theresa Mayová 7. júna odstúpi z funkcie šéfky Konzervatívnej strany. V úrade premiérky zostane, kým jej strana nezavŕši proces výberu nového lídra. Za favorita medzi zvyšnými 12 uchádzačmi, ktorí by chceli nahradiť Mayovú, je označovaný bývalý britský minister zahraničných vecí a presvedčený zástanca brexitu Boris Johnson. Záujem nahradiť Mayovú prejavili aj Michael Gove, Jeremy Hunt, Matt Hancock, Sajid Javid, Rory Stewart, Dominic Raab, Andrea Leadsomová, Esther McVeyová, Kit Malthouse a Mark Harper a Sam Gyimah. Proces výberu nového lídra Konzervatívnej strany odštartuje 10. júna. Meno Mayovej nástupcu by malo byť známe do 20. júla, keď sa britský parlament odoberie na letné prázdniny. Na návšteve Británie je v týchto dňoch prezident USA Donald Trump, ktorý ešte pred jej začiatkom vyjadril presvedčenie, že Boris Johnson by bol skvelým premiérom. V utorok obaja politici absolvovali "priateľský" telefonický rozhovor, ale Johnson odmietol Trumpom navrhované osobné stretnutie. V priebehu utorka by sa mal šéf Bieleho domu stretnúť s ďalším z uchádzačov, ministrom životného prostredia Michaelom Goveom.


S odvolaním neuspel, ruský bloger strávi päť rokov v kolónii

Bloger počas protestov v Moskve vyzýval k násilnostiam.

MOSKVA. Moskovský mestský súd zamietol vo štvrtok odvolanie ruského blogera Vladislava Sinicu. Toho 3. septembra uznal súd Presnenského obvodu za vinného z trestného činu extrémizmu a vymeral mu päťročný trest. Ten si odpyká v trestaneckej kolónii. Informovala o tom agentúra Interfax. Podľa Vyšetrovacieho výboru Ruskej federácie (Sledkom) Sinica pod pseudonymom Maks Steklov vyzýval 31. júla na Twitteri "široký okruh ľudí, aby páchali násilné trestné činy" namierené voči deťom príslušníkov orgánov činných v trestnom konaní, pričom jeho cieľom bolo vyvolať nevraživosť a nenávisť voči všetkým príslušníkom polície a bezpečnostných síl a ich rodinám, napísala agentúra TASS. Sinica na násilie vyzýval v čase, keď sa v Moskve konalo viacero nepovolených demonštrácií a zhromaždení, na ktorých zasahovala polícia.


Produkcia áut v Británii v apríli klesla o takmer polovicu

Dôvodom zníženia výroby boli odstávky, ktorých cieľom bolo zvládnutie brexitu.

LONDÝN. Produkcia áut vo Veľkej Británii v apríli klesla o takmer polovicu pre odstávky vo výrobe, ktorých cieľom malo byť zvládnutie brexitu pôvodne stanoveného na 29. marca. Hoci sa brexit odložil, produkcia áut sa v krajine podľa údajov britského Združenia výrobcov a predajcov motorových vozidiel (SMMT) prepadla o 44,5 percenta. Združenie uviedlo, že v apríli sa v Británii vyrobilo iba 70 971 vozidiel, čo bolo o 56 999 menej ako v rovnakom mesiaci pred rokom. Informoval o tom portál bbc.com.Britské automobilky na apríl presunuli odstávky, ktoré zvyčajne robia počas letných dovoleniek. SMMT však uviedlo, že zatvorenie závodov bolo súčasťou série nákladných opatrení, vrátane tvorby zásob, školení na nové colné postupy a presmerovania logistiky.Združenie odhaduje, že produkcia áut v Británii za celý rok 2019 medziročne klesne o zhruba 10 percent. Trh sa podľa združenia pravdepodobne oživí koncom roka, ak sa dosiahne priaznivá dohoda medzi Britániou a Európskou úniou a významné prechodné obdobie. Brexit bez dohody by však pokles produkcie áut podľa SMMT zhoršil.


West Ham prekonal rekordnú prestupovú sumu, získal kanoniera Hallera

Anglický klub prekonal klubový rekord po tretí raz v priebehu roka.

LONDÝN. Anglický futbalový klub West Ham United prekonal po tretí raz v priebehu roka rekord v čiastke vyplatenej za prestup. Za francúzskeho útočníka Sebastiena Hallera zaplatili Londýnčania podľa miestnych médií nemeckému Eintrachtu Frankfurt 45 miliónov libier. V roku 2018 získal West Ham z rímskeho Lazia Brazílčana Felipeho Andersona za 36 miliónov libier, pred ním bol najdrahší francúzsky obranca Issa Diop, ktorý prišiel do Londýna za 22,5 miliónov libier. "Je to skvelá príležitosť a rekord pre mňa veľa znamená. Klub mi dal dôveru a ja sa ju pokúsim vrátiť v každom zápase," cituje slová 25-ročného hráča agentúra dpa. Dvadsaťpäťročný kanonier Frankfurtu odohral v uplynulej sezóne 29 bundesligových zápasov, v ktorých strelil 15 gólov. Do Eintrachtu prišiel z holandského Utrechtu v roku 2017.


Izrael naznačil, že by mohol zaútočiť na iránske vojenské ciele v Iraku

Uviedol to izraelský minister obrany Avigdor Lieberman.

JERUZALEM. Izrael by mohol zaútočiť na údajné iránske vojenské ciele v Iraku. V pondelok to podľa agentúry Reuters uviedol izraelský minister obrany Avigdor Lieberman. "Samozrejme, že monitorujeme všetko, čo sa deje v Sýrii, a pokiaľ ide o iránske vojenské hrozby, neobmedzujeme sa len na územie Sýrie. To musí byť jasné." povedal Lieberman na konferencii v Jeruzaleme. Na otázku, či sa jeho vyjadrenie týka aj Iraku, kde Irán podľa zdrojov agentúry Reuters venoval šiitským bojovníkom balistické rakety, Lieberman odpovedal: "Hovorím, že budeme bojovať s akoukoľvek iránskou hrozbou bez ohľadu na to, odkiaľ príde..."


Rusko a Ukrajina sa v OSN pohádali pre jazykový zákon

Podľa Ukrajiny je jediným účelom zákona posilniť jednotu krajiny.

NEW YORK. Ukrajinský zákon o štátnom jazyku sa v utorok opäť dostal neplánovane na program rokovania Bezpečnostnej rady Organizácie Spojených národov (BR OSN). Pätnásťčlenná organizácia, pozostávajúca z piatich stálych a desiatich nestálych členov, ktorá má vykonávať dohľad nad bezpečnostnou situáciou vo svete, sa stala svedkom hádky medzi ruským a ukrajinským veľvyslancom, počas ktorej ruský zástupca označoval nový ukrajinský jazykový zákon za úder pod pás ruskej menšine na Ukrajine, zatiaľ čo ukrajinský predstaviteľ argumentoval, že jediným účelom zákona je posilniť jednotu krajiny. Rusko sa pokúšalo dostať tému ukrajinského jazykového zákona na rokovanie BR OSN už v máji, no zaradenie tohto bodu do programu zvyšné členské krajiny neschválili. Moskva sa o rokovanie o ukrajinskom zákone pokúšala práve v deň inaugurácie nového ukrajinského prezidenta Volodymra Zelenského, čo analytici označovali za snahu vystaviť Kyjev v tento pre Ukrajincov významný deň medzinárodnej blamáži.


Zamestnanci Bank of England začali svoj prvý štrajk po vyše polstoročí

Mayová čelí čoraz väčšiemu tlaku poslancov, aby uvoľnila limit pre zvýšenie platov vo verejnom sektore z roku 2013.

LONDÝN. Zamestnanci britskej centrálnej banky Bank of England začali svoj prvý štrajk po vyše 50 rokoch za zvýšenie miezd. Poukázali pritom na rastúci tlak na ukončenie prísnej kontroly platov vo verejnom sektore vo Veľkej Británii. Trojdňový štrajk sa vo štvrtok (3.8.) prekrýva so zasadaním Menového výboru Bank of England, ktorý bude rozhodovať o úrokových sadzbách. A zapojili sa do neho pracovníci z údržby a bezpečnosti v banke s 323-ročnou históriou. Približne 15 zamestnancov, niektorí s maskou guvernéra Marka Carneyho, hliadkuje pred centrálou Bank of England v Londýne. Štrajk zasiahol oddelenia, v ktorých pracuje asi 150 ľudí. Zamestnanci Bank of England protestujú proti "smiešnemu" platovému vyrovnaniu pre tých, ktorých nechránia odbory. John McDonnell z opozičnej Labouristickej strany vyzval Bank of England, aby išla príkladom ostatným zamestnávateľom a zvýšila mzdy. Podľa odborového zväzu Unite, mnohí z tých, ktorí sa zapojili do štrajku zarábajú menej ako 20.000 libier (22.366,36 eura) ročne. Premiérka Theresa Mayová čelí čoraz väčšiemu tlaku poslancov, aby uvoľnila 1-percentný limit pre zvýšenie platov vo verejnom sektore z roku 2013. To je hlboko pod úrovňou inflácie. Hoci je Bank of England nezávislá od vlády, tiež obmedzila tempo zvyšovania platov na 1 percento pre väčšinu zamestnancov, v súlade s ostatnými verejnými inštitúciami. "Banka rokovala s Unite dodnes (vrátane dneška) a je pripravená kedykoľvek pokračovať v týchto rozhovoroch," uviedol hovorca banky v oficiálnom vyhlásení. Odborový zväz United pohrozil, že ak Bank of England nevyrieši spor o mzdy, obráti sa aj na ďalších svojich členov v banke z iných oddelení ako údržba a bezpečnosť.


Firmy pre príplatky upravujú odmeňovanie aj pracovné zmeny

Zamestnávatelia hľadajú peniaze na príplatky za prácu a rekreačné poukazy.

BRATISLAVA. Obmedzenie výplaty niektorých odmien, úprava pracovných zmien, či znižovanie variabilných zložiek platu. Takýmito spôsobmi aktuálne reagujú firmy na vyššie príplatky za prácu, či na prijatie rekreačných poukazov. Zamestnávatelia tvrdia, že im pre prijaté opatrenia stúpli náklady na pracovnú silu. Zamestnanci majú vyššie príplatky za nočnú, víkendovú a sviatočnú prácu od mája minulého roka. Od mája tohto roka stúpnu opäť. Zavedenie rekreačných poukazov schválil parlament koncom minulého roka. Niektoré firmy však pristupujú k opatreniam, aby zákonné povinnosti zvládli. "Máme viacero informácií od podnikateľov, najmä z oblasti stavebníctva či gastronómie, ktoré prehodnocujú svoj podnikateľský model vo vzťahu k zamestnanosti. Rovnaké problémy očakávame aj v tých sektoroch, kde je nepretržitá prevádzka, ako aj v oblasti výroby potravín," potvrdil pre TASR výkonný riaditeľ Podnikateľskej aliancie Slovenska (PAS) Peter Serina. To, že firmy aktuálne pristupujú k úpravám pre prijaté opatrenia, potvrdila aj Republiková únia zamestnávateľov (RÚZ), Asociácia zamestnávateľských zväzov a združení (AZZZ) SR i Klub 500. Ministerstvo práce sa k tomu zatiaľ nevyjadrilo. Zamestnancom v niektorých firmách sa upravujú pracovné zmeny, znižuje sa im aj variabilná zložka mzdy. "Mzdový balík nie je nafukovací a firmy musia hľadať úspory, aby mohli naplniť povinnosti zo zákona. Upravujú sa zmeny, znižujú variabilné zložky miezd, a kde je to možné, zamestnanci sú nahradzovaní robotmi. Po zavedení príplatkov výrazne stúpol dopyt po automatizácii výrobných liniek," dopĺňa tajomník RÚZ Martin Hošták. Na zmeny najcitlivejšie reagujú najmä firmy v chudobnejších regiónoch Slovenska. "Vzhľadom na neustále sa zvyšujúce náklady a povinnosti, ktoré zamestnávateľom každým rokom pribúdajú, máme obavy, že ak to bude takto pokračovať ďalej, firmy to skutočne nemusia ustáť a môže to znamenať položenie firmy, alebo presun firmy do zahraničia," upozorňuje hovorkyňa AZZZ SR Miriam Špániková. Problémom však nie sú len príplatky, ale aj rekreačné poukazy. Zamestnanci najmä v chudobnejších firmách si musia dobre zvážiť, či poukaz využijú. Nemusia totiž dostať koncoročnú odmenu, na ktorú nie všetkým zamestnávateľom musia ostať peniaze. "Spoločnosti, ktorých sa dotkla táto povinnosť a zamestnancom poskytovali ďalšie zamestnanecké benefity nad rámec dohodnutého platu, zväčša ponechali rovnakú hodnotu benefitov, ako poskytovali pred schválením tejto povinnosti. Došlo však ku preskupeniu benefitov. Ak mal doteraz zamestnanec nárok na benefit 500 eur ročne a mohol si ľubovoľne vybrať, po novom mu po rozhodnutí uplatniť si rekreačný poukaz ostane na ostatné benefity už len suma 225 eur," priblížila daňová partnerka Grant Thornton Silvia Hallová. Tiež doplnila, že spoločnostiam, ktoré doteraz neposkytovali zamestnancom žiadne benefity nad rámec dohodnutého platu, sa zvýšili celkové náklady za cenu práce. "Ak firmy nemôžu preniesť zvýšené náklady do cien výrobkov, stáva sa ich výroba menej atraktívna a hľadajú priestor, kde budú optimalizovať rast ceny práce s inými nákladmi, prípadne s iným nastavením výroby. Tieto dopady sú najciteľnejšie práve vo viaczmenných prevádzkach," upozornila Hallová. Napríklad Klub 500 preto volá po úprave rekreačných poukážok, ale aj príplatkov za prácu. "Čiastočným riešením by mohlo byť prijatie legislatívnej úpravy súbehu mzdových zvýhodnení za prácu v sobotu, v nedeľu a vo sviatok," vysvetlil riaditeľ Klubu 500 Tibor Gregor s tým, že ide o situáciu, ak zamestnanec pracuje v sobotu alebo v nedeľu, pričom ide zároveň o sviatok. "Účelom príplatkov je totiž kompenzácia diskomfortu a nevýhod vyplývajúcich z toho, že zamestnanec pracuje v deň, ktorý je pre väčšinu obyvateľstva dňom pracovného pokoja. Duplicitným priznaním príplatkov sledujúcich totožný účel podľa nás dochádza k neoprávnenému zvýhodneniu týchto zamestnancov, preto by bolo žiaduce zachovať v týchto situáciách len jeden, a to vyšší príplatok," myslí si Gregor. V systéme rekreačných poukážok Klub 500 zase eviduje legislatívne a terminologické nejasnosti a problémy, ktoré komplikujú samotnú realizáciu zákona. Zamestnávatelia sa tiež obávajú väčších problémov, ak sa rast slovenskej ekonomiky výraznejšie spomalí. "Problémom celej tejto nekoncepčnej hospodárskej aktivity vlády je, že prichádza na vrchole ekonomického cyklu, teda v dobrých časoch, pričom sa argumentuje práve konjunktúrou. Lenže tieto nekoncepčné kroky spôsobujú problémy podnikateľom už v súčasnosti. V prípade, ak príde pokles objednávok, budú pre mnohých likvidačné," dodal Serina.


Macedónsko prehralo s Portugalskom, Slováci majú stále šancu

Portugalsko potrebovalo vyhrať o tri góly.

GDYNIA. Šanca slovenskej futbalovej reprezentácie do 21 rokov na postup do semifinále majstrovstiev Európy tejto vekovej kategórie v Poľsku po piatkovom programe na turnaji stále žije. Zverenci trénera Pavla Hapala ešte môžu pomýšľať prienik medzi kvarteto top tímov na kontinentálnom šampionáte, keďže výber Portugalska zdolal v súboji základnej B-skupiny rovesníkov z Macedónska 4:2.


Moravčík, Demo či Kubík. Otvárací zápas na novom štadióne v Nitre sa blíži

Modernizácia futbalového štadióna v Nitre sa začala v januári 2018.

NITRA. Oficiálne otvorenie štadióna je naplánované na piatok 7. septembra 2018. Areál bude pre návštevníkov otvorený od 15. hodiny. Otvárací zápas bude s tímom SK Slavia Praha v zložení starých pánov: Moravčík, Demo, Dekýš, Borko versus Ulich, Došek, Jeslínek či Kubík. Futbalový štadión v Nitre má po rekonštrukcii kapacitu 7 480 miest a spĺňa podmienky tretej kategórie UEFA. Pozrite si zmodernizovaný štadión na aktuálnych fotografiách.


Longital nahrali jeden z najsilnejších slovenských albumov roka

Kapela si na novinke dokázala zachovať osobitosť aj znieť trochu inak. (recenzia)

Samota bola vždy pre hudobníkov inšpiratívnou témou. Nie je v tom nič prekvapivé, veď byť spokojný sám so sebou býva prvým predpokladom na to, aby sa človek mohol zosúladiť s niekým iným. Mnoho skvelých albumov vzniklo po rozchode a opustenosť sa často objavuje aj v textoch kapely Longital. Jeden z takých počujeme v ich novej piesni Krídla samoty. Trojica hudobníkov ju vybudovala na dvoch častiach. Je to veľmi minimalistické: klavír tu zahrá len niekoľko tónov, rytmus vytvára gitarové vybrnkávanie a speváčka Šina presne na stotinu sekundy dokázala odhadnúť, kedy si melódia vyžaduje, aby ju zjemnil jej hlas. Slová a hudba až príliš trefne zachytávajú žiaľ a zároveň slobodu, ktorú môžeme zažívať sediac v prázdnom byte. Krídla samoty sa nachádzajú na novom albume Longitalu Divoko, ktorý vyšiel začiatkom týždňa. Nesnaží sa nás však len poučiť o samote, chce nás skôr preniesť na miesto uprostred lesov v Bielych Karpatoch, kde sa nahrával. Pred časom sa Longital vzdal elektronických prvkov a jeho hudobníci sa spoľahli čisto na akustický zvuk. Pôsobí to zároveň trochu spiatočnícky, ale tiež prirodzenejšie. Akoby nás chceli vytrhnúť z civilizácie a technologického šumu a posadiť nás k ohníku pod jedľou. Minulý rok ich staršie skladby doplnil o sláčikové aranžmány Slavo Solovic – dodalo to Longitalu dôraz a energiu. Na novinke husle nepočuť, a preto znie aj tichšie, pokojnejšie. Poetika nového albumu je skôr pochmúrna, atmosféra a gitarové riffy v piesni Spokojná a sýta môžu napríklad pripomenúť skladbu There There od Radiohead. V pozadí sa znepokojivo ozýva trombón a nám sa môže vybaviť starý videoklip, v ktorom Thom Yorke vstupoval do temného lesa, kde potom zapustil korene a premenil sa na strom. Ani na mieste, kam nás chcú Longital preniesť, sa poslucháč nemusí cítiť úplne príjemne, je to však výzva – aby sa na jednotlivé tóny a slovné zvraty viac sústredil. Okrem klasických longitalovských piesní, kde sa citlivo striedajú motívy lásky a samoty, nájdeme na Divoko totiž aj experimentálnejšie pasáže. Veľmi zaujímavá je pieseň Verím, neverím, kde Šinu na päť minút nahradí pri mikrofóne bubeník Marián Slávka. V jej úvode počujeme ospanlivú hru na organe, v kombinácii zvonkohry znie zámerne zvláštne. Spolu s textom o obludách a anjeloch to trochu evokuje hororový soundtrack. Tlačové materiály k albumu pomerne nejasne uvádzajú, že v piesni sa Slávka vyrovnáva s minulosťou. Ak bude však poslucháč pozorný, hlavne v posledných slohách môže nájsť navedenie na to, s čím konkrétne. Aj týmto momentom nový Longital pripomenie Hranu. Pocity a životné situácie Longital tiež šifrujú do básnickych obrazov, cítiť z nich hlavne smútok. Nie sú veľmi zložité, ale ani prvoplánové. Na Longitale je výnimočné hlavne to, že si po toľkých rokoch na scéne dokážu stále zachovať osobitosť a zároveň znieť vždy trochu inak. Poslucháč sa nezbaví dojmu, že ich piesne vznikajú z veľkej bolesti, no vždy navádzajú skôr na chodníček smerujúci von z lesa, k zábleskom svetla medzi konármi. Do konca roka síce zostávajú ešte tri mesiace, no už teraz je jasné, že takých silných slovenských albumov, ako je Divoko, vzniklo tento rok málo.  Tento text ste mohli čítať vďaka tomu, že platíte za obsah. Vážime si to.


Česká ministerka školstva napriek apelom Zemana rezignovala

Jej doterajší námestník by sa mal v stredu stať novým ministrom.

PRAHA. Český prezident Miloš Zeman prijal v pondelok demisiu ministerky školstva Kateřiny Valachovej (ČSSD), uviedla na svojej internetovej stránke spravodajská televízia ČT24. Valachová po schôdzke s prezidentom informovala novinárov, že Zeman sa v utorok stretne s jej doterajším námestníkom Stanislavom Štěchom a v stredu by ho mal vymenovať do ministerskej funkcie. Český prezident v predchádzajúcich dňoch apeloval na ministerku školstva, aby svoje rozhodnutie vzdať sa funkcie prehodnotila. Valachová však uviedla, že politici by si mali stáť za svojím rozhodnutím a jej demisia platí. Kateřina Valachová sa rozhodla odstúpiť v máji v súvislosti s podozrením, že sa jej námestníčka Simona Kratochvílová sa dohadovala na dotáciách pre šport s predsedom Futbalovej asociácie ČR Miroslavom Peltom.


Fico: Výsledky župných volieb nie sú zrkadlom pre vládu

BRATISLAVA. V dejinách moderného Slovenska niet úspešnejšieho politického projektu, ako je Smer. Myslí si to premiér Robert Fico (Smer). Ten aj po výsledkoch krajských volieb tvrdí, že Smer stále zostáva najstabilnejšou a najvýznamnejšou politickou stranou. Fico ale opäť zopakoval, že "chceli dosiahnuť viac". "Nie je však dôvod, aby z vedenia strany odstupovali nejakí podpredsedovia," povedal Fico v televíznej diskusii TA3 V politike. Nevylúčil však, že zmeny by mohli nastať na iných úrovniach. Fico rešpektuje názory svojich podpredsedov. Napríklad Marek Maďarič či Peter Pellegrini načrtli potrebu zmien v strane. "Každý má právo povedať svoje videnie sveta," uviedol. Podľa Fica je dôležité, že strana chce "ťahať krajinu od stredu doľava". Výsledky krajských volieb nie sú podľa Fica zrkadlom pre činnosť súčasnej vlády. "Tieto voľby nemajú nič spoločné s činnosťou vlády ako takej," povedal s tým, že fungujú na inom princípe a programoch ako vláda. Opäť zopakoval, že výsledky volieb nie sú pre Smer fiaskom. Faktom podľa neho ostáva, že ako samostatná strana získali najviac poslancov do zastupiteľstiev v porovnaní s inými politickými subjektmi. Na zmene súčasného modelu fungovania samosprávnych krajov nie je podľa premiéra v súčasnosti zhoda. Pokiaľ ide o členenie štátu a o počet žúp, nemalo by sa to meniť obyčajným zákonom, vyžaduje si to podľa neho ústavnú väčšinu. "Ešte zrejme budeme nejaký čas žiť s ôsmimi krajmi," dodal Fico.


Poľská vládnuca strana zmazala protiutečenecké vyhlásenie na Twitteri

Európska komisia začala právne konanie vo veci nesplnenia povinnosti voči Poľsku, Česku a Maďarsku.

VARŠAVA. Poľská vládnuca strana zverejnila v piatok na Twitteri ďalšie tvrdé protiutečenecké vyhlásenie, ktoré však rýchlo zmazala a označila ho za "nešťastné". "Nenechajte sa presvedčiť, že averzia voči utečencom je niečo zlé. Poliaci nie sú v Európe výnimkou," znelo vyhlásenie strany Právo a spravodlivosť (PiS). Jeho súčasťou bola aj tabuľka s výskumom inštitútu Pew Research Center, podľa ktorého väčšina v deviatich európskych krajinách vrátane Poľska neschvaľuje, ako Európska únia zvláda otázku utečencov. Strana tento tweet rýchlo odstránila a kancelária premiérky Beaty Szydlovej uviedla, že bol napísaný "krajne nešťastným spôsobom". Nahradilo ho umiernenejšie stanovisko, v ktorom sa iba konštatuje, že väčšina Európanov nesúhlasí s migračnou politikou EÚ. Európska komisia začala tento týždeň právne konanie vo veci nesplnenia povinnosti voči Poľsku, Česku a Maďarsku. Dôvodom je, že uvedené krajiny nedodržali svoje povinnosti na základe rozhodnutia o relokáciách migrantov, ktoré Rada EÚ prijala v septembri 2015. Poľská vláda tvrdí, že prijatie moslimských utečencov by v súčasnosti mohlo viesť k zakoreneniu radikalizácie v krajine a postupne k forme kultúrnej samovraždy.


Protesty žltých viest zvýšili Macronovu popularitu

Vláda sa zaviazala, že bude ráznejšie reagovať na násilie protestujúcich.

PARÍŽ. Popularita francúzskeho prezidenta Emmanula Macrona sa znovu zvýšila na úroveň, akú mal pred vypuknutím protestov tzv. "žltých viest" v polovici novembra, pretože podpora hnutia už slabne. V pondelok to ukázal prieskum verejnej mienky inštitútu Odoxa. Podiel ľudí, ktorí pokladajú Macrona za dobrého prezidenta, stúpol tento mesiac na 32 percent - takúto popularitu dosahoval, keď sa protesty začali, napísala agentúra Reuters s odvolaním sa na inštitút. Macronova popularita teda pomaly stúpa, pričom najnižšiu mieru, 27 percent, dosahovala v decembri, keď protestujúci v centre Paríža a ďalších mestách najviac vyčíňali, rozbíjali okná a podpaľovali autá. Pre Macrona sú protesty najväčšou skúškou počas jeho pôsobenia v prezidentskom úrade. Začali sa pre zvyšovanie životných nákladov Francúzov, ale rozrástli sa na širšie hnutie proti tomuto 41-ročnému bývalému investičnému bankárovi a jeho propodnikateľským reformám. Prieskum verejnej mienky ukázal, že 55 percent opýtaných si myslí, že protesty by mali prestať - je to prvýkrát, čo sa jasná väčšina vyslovila za ich zastavenie. Každotýždenné demonštrácie protestujúcich - pomenovaných podľa viditeľných žltých viest, ktoré musia mať francúzski motoristi povinne v autách - sú vo všeobecnosti čoraz menšie a menej násilné v porovnaní so svojím vrcholom v decembri. Vtedy zažila francúzska metropola Paríž jedny z najhorších prejavov výtržností, vandalstva a rabovania za posledné desaťročia. Počty protestujúcich však v sobotu 23. februára mierne narástli; ministerstvo vnútra odhadlo, že po celej krajine sa na demonštráciách už 15. víkend po sebe zúčastnilo okolo 46.600 ľudí. Prezidentova popularita sa zotavila aj vďaka tomu, že jeho vláda sa zaviazala, že bude ráznejšie reagovať na násilie protestujúcich, a Macron tiež začal po celom Francúzsku sériu debát zameraných na nadviazanie kontaktu s voličmi, predovšetkým na vidieku. Macrona privítali v sobotu na každoročnej farmárskej prehliadke v Paríži prevažne srdečne; celé hodiny sa prechádzal v davoch ľudí a pomedzi zvieratami, pričom verejnosť si s ním robila selfie zábery a farmári sa s ním uvoľnene rozprávali. Bol to ostrý kontrast s predchádzajúcim rokom, keď sa ako prezident prvýkrát objavil na farmárskej prehliadke a vypískali ho. Tieto prehliadky sú udalosťou, ktorú francúzski politici nemôžu vynechať. Prieskum inštitútu Odoxa sa uskutočnil na internete 20.-21. februára medzi 1000 respondentmi pre rozhlasovú stanicu France Inter, noviny Presse Régionale a časopis L'Express.


Pellegrini chce v apríli oficiálne stretnutia s Junckerom, Tuskom a Tajanim

Nový premiér chce tiež vystúpiť na rokovaní Európskeho parlamentu.

BRUSEL, BRATISLAVA. Novovymenovaný premiér Peter Pellegrini vo štvrtok na summite EÚ v Bruseli spresnil, že už v priebehu apríla by sa chcel oficiálne stretnúť s najvyššími lídrami EÚ a záujem má aj o vystúpenie v pléne pred poslancami Európskeho parlamentu (EP) v Štrasburgu. Pellegrini priznal, že sa mu vo štvrtok nepodarilo osobne sa stretnúť s predsedom EP Antoniom Tajanim. Ten po prednesení svojej správy na úvod summitu opustil rokovaciu sálu. Premiér však počas svoje premiérovej účasti na summite nakrátko hovoril s predsedom Európskej rady Donaldom Tuskom a s viacerými premiérmi členských krajín EÚ. Jeho zámerom je však čo najrýchlejšie pripraviť oficiálne stretnutie s lídrami európskych inštitúcií. "Mojim prvotným záujmom je, a informoval som o tom aj ministerstvo zahraničných vecí, aby po Veľkonočných sviatkoch začali okamžite pripravovať moju cestu do Bruselu, kde by som chcel absolvovať bilaterálne rokovania s Jeanom-Claudom Junckerom, Donaldom Tuskom a následne aj s Antoniom Tajanim, ktorého chcem osobne požiadať, aby mi umožnil vystúpiť na rokovaní Európskeho parlamentu vtedy, keď to europarlament uzná za vhodné," spresnil Pellegrini. Je úzus, že novozvolení premiéri a prezidenti členských štátov EÚ prichádzajú do Bruselu zoznámiť sa so šéfmi Európskej komisie, Európskej rady a Európskeho parlamentu. Premiér dodal, že priamo pred europoslancami na pôde EP by chcel porozprávať o súčasnej situácii na Slovensku. Aj preto, že mnohí europoslanci - v súvislosti s dianím v SR po vražde Jána Kuciaka a Martiny Kušnírovej - hovorili o Slovensku "tak, ako im neprináleží hovoriť" - a hovorili tak, lebo netušia, ako sa na Slovensku žije.


Britská premiérka upozornila Trumpa na dôležitosť jadrovej zmluvy s Iránom

Mayová  uviedla, že rešpektovanie zmluvy s Iránom je životne dôležité pre regionálnu bezpečnosť.

LONDÝN. Britská premiérka Theresa Mayová v telefonickom rozhovore s americkým prezidentom Donaldom Trumpom potvrdila neochvejnú oddanosť Británie i jej európskych partnerov dodržiavať dohodu o kontroverznom jadrovom programe Iránu uzavretú v roku 2015 s jadrovými mocnosťami. Ako poznamenala agentúra Reuters, k telefonátu došlo v čase, keď sa tento týždeň očakáva Trumpov prejav, v ktorom zrejme odmietne potvrdiť, že Irán dodržiava historickú jadrovú dohodu z roku 2015. Tento názor predloží aj Kongresu. Trump tiež zrejme uvalí na iránske elitné Revolučné gardy nové sankcie. Úrad britskej premiérky v noci na stredu informoval, že Mayová v rozhovore s Trumpom uviedla, že rešpektovanie zmluvy s Iránom je "životne dôležité pre regionálnu bezpečnosť". Britská premiérka zdôraznila, že je dôležité, aby zmluva bola dôsledne monitorovaná a plnená. Britský minister zahraničných vecí Boris Johnson vo svojom vyhlásení zverejnenom v noci na stredu uviedol, že Irán plní svoje záväzky, ktoré preň vyplývajú zo zmluvy s jadrovými mocnosťami. Dokument ďalej označil za kľúčovú zmluvu, ktorá "neutralizovala iránsku jadrovú hrozbu" a prispela k posilneniu bezpečnosti v regióne i v Británii. Dodal, že práve tieto dôsledky zmluvy v oblasti bezpečnosti Britániu vedú k tomu, aby aj naďalej povzbudzovala Spojené štáty, aby zvážili svoje negatívne stanovisko k plneniu zmluvy Iránom. Johnson v utorok telefonicky hovoril so svojím americkým rezortným kolegom Rexom Tillersonom i iránskym ministrom zahraničných vecí Mohammadom Džavádom Zarífom a v stredu by sa mal v Londýne stretnúť s vedením iránskej agentúry pre atómovú energiu.


Vo Francúzsku zadržali dve tínedžerky, podozrievajú ich z prípravy atentátu

Ďalších tínedžerov podozrievajú, že sa cez sociálne siete dostali pod vplyv Islamského štátu.

PARÍŽ. Pre podozrenie z prípravy teroristického útoku francúzske úrady zadržali v sobotu na juhu Francúzska dve tínedžerky vo veku 14 a 17 rokov. Jedno z dievčat bolo zadržané v meste Nice, druhé v meste Levens. V ich domovoch polícia vykonala prehliadky. Vo veci začala konať aj príslušná prokuratúra. Polícia síce totiž počas prehliadky nenašla žiadne zbrane, ale objavila dôkazy, na ktorých základe "je možné predpokladať", že tínedžerky pripravovali atentát. Štádium rozpracovania útoku nie je známe. Denník Nice Matin na svojej webovej stránke pripomenul, že po teroristických útokoch z januára 2015, ktorého terčom bola aj redakcia satirického týždenníka Charlie Hebdo, vo Francúzsku zadržali pre podozrenie z prípravy teroristického útoku viacero maloletých. Ďalších tínedžerov zadržali pre podozrenie, že prostredníctvom sociálnych sietí sa dostali pod vplyv džihádistickej organizácie Islamský štát a na základe jeho pokynov môžu pripravovať útoky na území Francúzska.


Odvolací súd pozastavil platnosť Trumpovho imigračného dekrétu

Prezident dekrétom zakázal vstup do USA obyvateľom šiestich prevažne moslimských krajín.

WASHINGTON. Americký odvolací súd vo štvrtok potvrdil pozastavenie platnosti dekrétu, ktorým prezident Donald Trump dočasne zakázal vstup do USA obyvateľom šiestich prevažne moslimských krajín. Súd nie je presvedčený, že by Trumpov dekrét mal význam pre zvýšenie bezpečnosti Američanov, čím tento krok zdôvodňoval Biely dom. Podľa súdu je zrejmé, že zákaz je neústavný, uviedla agentúra Reuters. Trump po žalobách proti prvému januárovému dekrétu prišiel v marci s upraveným exekutívnym príkazom, aj ten však po sérii žalôb súdy pozastavili.


Lajčák sa v New Yorku stretne s generálnym tajomníkom OSN Guterresom

Cieľom návštevy je pokračovať v otvorenom dialógu a potvrdiť priority a mechanizmy budúcej spolupráce.

BRATISLAVA. Minister zahraničných vecí a európskych záležitostí SR Miroslav Lajčák odcestuje v stredu 3. mája do New Yorku, kde sa stretne s generálnym tajomníkom OSN Antóniom Guterresom, jeho námestníčkou Aminou Mohammed a ďalšími predstaviteľmi organizácie. TASR informoval tlačový odbor rezortu. "Cieľom návštevy je pokračovať v doterajšom otvorenom dialógu a potvrdiť priority a mechanizmy budúcej spolupráce, a to aj vo vzťahu k snahám o zlepšenie fungovania OSN. S generálnym tajomníkom OSN bude Lajčák hovoriť aj o výzvach, ktoré v súčasnosti najväčšmi ohrozujú svetový mier, vrátane konfliktu v Sýrii či eskalácie napätia v juhovýchodnej Ázii v dôsledku balistických skúšok Pchjongjangu," uviedol tlačový odbor. Z New Yorku minister odcestuje do Washingtonu, kde sa zúčastní na konferencii tzv. MSC Core Group. Ide o expertné podujatie na vysokej úrovni, ktoré v exkluzívnom formáte niekoľkých desiatok vybraných účastníkov pravidelne organizuje Atlantická rada v hlavných mestách vytypovaných krajín s miestnymi partnermi s témou regionálnych i medzinárodných bezpečnostných otázok.


Vietnam pustošil tajfún Damrey, vyžiadal si 27 obetí

HANOJ. Najmenej 27 ľudí zahynulo pri silnom tajfúne Damrey, ktorý spôsobil rozsiahle škody v pobrežných oblastiach stredného a južného Vietnamu. Ďalších 22 osôb je nezvestných, informuje s odvolaním sa na nedeľňajšie údaje miestnych úradov agentúra AP. K nezvestným patrí 17 členov posádok nákladných lodí, ktoré sa potopili východne od pobrežia stredovietnamskej provincie Binh Dinh, uviedla vo vyhlásení civilná ochrana. Ďalších 74 námorníkov predtým zachránili. Tajfún, ktorý priniesol do regiónu prudký vietor a dažde, zničil podľa predbežných údajov viac ako 600 domov a poškodil takmer 40-tisíc ďalších. K následnom patria aj rozsiahle výpadky dodávok elektriny. Druhý tajfún, ktorý zasiahol Vietnam v priebehu jedného mesiaca, zdevastoval aj značnú časť úrody v postihnutom regióne. Zničených alebo poškodených bolo aj 228 rybárskych plavidiel. Na železničných staniciach uviazlo 1500 cestujúcich. Silné dažde by mali trvať v regióne až do utorka. V postihnutej oblasti sa nachádza aj mesto Danang, kde sa budúci týždeň bude konať ekonomický summit krajín Ázijsko-tichomorskej hospodárskej spolupráce (APEC) za účasti viacerých svetových lídrov. Podľa meteorológov tam hrozia záplavy a zosuvy pôdy. Na summit lídrov by mal 10. novembra priletieť americký prezident Donald Trump. Očakáva sa účasť aj ruského prezidenta Vladimira Putina a čínskeho prezidenta Si Ťin-pchinga.


Každý šiesty Slovák je ohrozený chudobou

Najviac sú ľudia chudobou ohrození v Prešovskom a Banskobystrickom kraji.

BRATISLAVA. Na Slovensku je každý šiesty obyvateľ ohrozený chudobou, situácia sa za desať rokov však výrazne zlepšila. Rizikom chudoby alebo sociálneho vylúčenia je u nás ohrozených približne 872-tisíc osôb. Slovensko má tretí najnižší podiel takto ohrozených obyvateľov spomedzi 28 štátov EÚ. Potvrdili to výsledky Zisťovania o príjmoch a životných podmienkach (EU SILC) za rok 2018. Agentúru SITA o tom informovala hovorkyňa Štatistického úradu SR Jana Morháčová pri príležitosti Medzinárodného dňa boja proti chudobe, ktorý sme si pripomenuli tento týždeň. Ako ďalej uviedla, zo štatistík tiež vyplýva, že Prešovský a Banskobystrický región majú trojnásobný podiel ohrozených chudobou ako Bratislavský kraj. Najväčší podiel ohrozených chudobou a sociálnym vylúčením, s výrazne vyšším číslom ako je priemer Slovenskej republiky, je v Prešovskom kraji (23,1 %) a Banskobystrickom kraji (22,3 %). Horšia situácia je aj v Košickom kraji (20,3 %) či v Žilinskom kraji (17,9 %). Z pohľadu regiónov sú najmenej ohrození ľudia v Bratislavskom kraji (7,9 %). Pod celoslovenským priemerom sú regióny Nitrianskeho kraja (13,1 %), Trnavského kraja (11,2 %) a Trenčianskeho kraja (10,6 %). Situácia v krajoch sa pritom od roku 2008 výrazne zlepšila. V tom čase bola miera chudoby a sociálneho vylúčenia vo všetkých ôsmych samosprávnych krajoch s výnimkou Žilinského vyššia a to od 1,0 percentuálneho bodu až do 8,7 percentuálneho bodu. V rámci celého Slovenska bolo chudobou ohrozených 1,11 milióna osôb. Chudoba sa v európskom meradle v rámci EU SILC meria troma rôznymi spôsobmi. Rizikom chudoby a sociálnym vylúčením sú ohrození ľudia vtedy, keď ich život zasahuje minimálne jeden z troch sledovaných ukazovateľov - keď trpia príjmovou chudobou alebo závažným materiálnym nedostatkom v niektorej z deviatich sledovaných oblastí, prípadne ak žijú v domácnosti s veľmi nízkou intenzitou práce. Podľa posledných dát za členské krajiny EÚ bola Slovenská republika na tretej priečke. Najnižší podiel obyvateľov ohrozených chudobou alebo sociálnym vylúčením dosahuje v EÚ už len Česká republika (12,2 %) a Slovinsko (16,2 %). Najväčší problém s chudobou, teda najväčší podiel obyvateľov ohrozených chudobou a sociálnym vylúčením, majú Bulharsko (32,8 %), Rumunsko (32,5 %) a Grécko (31,8 %). V celej Európskej únii (EÚ) je ohrozených chudobou alebo sociálnym vylúčením 109,2 milióna ľudí, čo predstavuje 21,7 percenta obyvateľstva (dáta z roku 2018). Ku krajinám s nadpriemerným podielom obyvateľov zasiahnutých chudobou patria napríklad Chorvátsko, Španielsko, Taliansko, Írsko alebo Pobaltské krajiny. Štatistický úrad SR je zapojený do zisťovania o chudobe, presnejšie do Zisťovania o príjmoch a životných podmienkach domácností (EU SILC), od roku 2005. Dáta sú porovnateľné pre všetky krajiny EÚ a sú východiskom pre hodnotenie životnej úrovne obyvateľstva, ako aj podkladom pre opatrenia vedúce k rastu kvality života.


Saganov rekord zrejme nik neprekoná

Online prenos

Saganov rekord

Fotogaléria

Video

Profil etapy

Priebežné výsledky

BRATISLAVA. Stodvanásť dní je celkom dlhá doba. Sú to takmer štyri kalendárne mesiace. Napríklad Mesiac za ten čas štyrikrát obehne okolo Zeme. Presne toľko dní strávil Peter Sagan v pozícii lídra bodovacej súťaže na Tour. V rámci jednotlivých súťaží je to absolútny rekord. O jeden deň menej bol v žltom drese Eddy Merckx. Sagan reagoval pre belgickú televíziu Sporza, že jeho rekord nemožno s Merckxovým porovnávať, pretože ide o dve rozdielne súťaže. „Žltý dres je niečo úplne iné ako zelený. Ale ak mi bude patriť rekord v rámci bodovacej súťaže, budem rád,“ vravel slovenský cyklista. Na dosiahnutie tohto rekordu potreboval odjazdiť 139 etáp v priebehu ôsmich ročníkov. Ak udrží tento rok zelený dres až do Paríža, posunie rekord na hodnotu 124 dní. Aktuálne vedie o 60 bodov pred Michaelom Matthewsom. Ťažko si predstaviť, že by niekto so súperov v pelotóne dokázal Saganov rekord tak skoro ohroziť. Je celkom možné, že spoločne s Merckxom ostane na prvom mieste v štatistikách veľmi dlho. V sobotu ani v nedeľu sa slovenský cyklista do boja o etapové víťazstvo nezapojil. V nedeľu prišiel do cieľa s 21-minútovou stratou na 171. mieste. „Po včerajšom dni bolo jasné, že dnes to takto pôjde.  Viacerí pretekári boli na limite,“ hovoril Sagan pre RTVS.  „Oddychovou etapou by som to nenazval. Nastúpali sme tritisíc metrov, v úniku bolo pätnásť ľudí. To sa dá len ťažko kontrolovať. Pozitívne bolo, že aspoň nebolo toľko stresu ako v sobotu,“ Vyhral Daryl Impey z tímu Michelton-Scott, ktorý bol celý deň v úniku. "Je to magické víťazstvo. V rámci Tour de France mi presne takýto úspech chýbal," tešil sa v cieli Juhoafričan. Bolo to jeho prvé etapové víťazstvo na Tour. Žltý dres si pre seba v sobotu uchmatol Julian Alaphilippe po odvážnom úniku s Thibautom Pinotom v záverečných kilometroch. Lenže súperi ich obvinili, že im pomáhala televízna motorka, ktorá šla pred nimi. „Pustili sa za motorkou, ktorá im pomohla. Takže hoci sme ich stíhali s väčšou skupinou, nemali sme šancu ich chytiť,“ hneval sa Jakob Fuglsang. „Bolo vidno, že sú priamo za motorkou.“ „V zjazde stačí, že sledujete, kedy motorka brzdí a vďaka tomu viete, aká prudká zákruta nasleduje. Nehovoriac o tom, že vytvára vzduchový tunel,“ opisoval pre cyclingnews Bauke Mollema. Alaphilippa takéto slová nahnevali. „No samozrejme, bicykel som vrátil do sprievodného auta a zobral som si motorku. Bolo to rýchlejšie ako na bicykli,“ hovoril na tlačovej konferencii sarkasticky. „Išli sme s Pinotom naplno. Oni išli za nami tiež naplno. Neviem, čo by som k tomu dodal. Za motorkou sme nešli,“ dodal už serióznejším tónom. Fuglsang však naďalej trvá na svojom. „Pre cyklistov je to výhoda. Nehnevám sa na cyklistov, ale na motorkárov, ktorí by mali cyklistom ísť z cesty. Medzi motorkou a cyklistami na čele by malo byť aspoň päťdesiat metrov," dodal Fuglsang. Alaphilippe si priebežnú prvú pozíciu udržal aj v nedeľu. O žltý dres zrejme príde až v piatok v časovke. Po deviatich etapách býval v minulosti deň voľna. Tento rok je to inak a cyklisti budú súťažiť aj v pondelok. Na programe je mierne zvlnená etapa. Môže to byť deň pre únik, ale rovnako aj pre šprint menšieho pelotónu. Bude to však opäť veľmi veľká príležitosť pre Sagana zabojovať o etapové víťazstvo. Voľný deň čaká cyklistov v utorok.


Zmena klímy môže predražiť poistenie, upozorňujú klimatológovia

V budúcnosti pribudnú skupiny osôb, odvetvia či lokality, ktoré budú pre stále častejšie extrémy počasia nepoistiteľné.

BRATISLAVA. Extrémy počasia v budúcnosti spôsobia, že poistná ochrana bude drahšia a nedostupnejšia. Poistné škody v dôsledku meteorologických javov v globálnom meradle stúpajú a rok 2017 bol v tomto smere rekordný. Upozornili na to v utorok na tlačovej konferencii v Bratislave predstavitelia Poštovej poisťovne a Slovenského hydrometeorologického ústavu. Objem poistných škôd vlani celosvetovo vzrástol v porovnaní s predchádzajúcim rokom o 170 percent, čím sa stal historicky najdrahším rokom. Ekonomické škody podľa Poštovej poisťovne dosiahli 357 miliárd dolárov (297 miliárd eur) a globálne poistné škody 134 miliárd dolárov. Celková nevyspytateľnosť počasia sa môže podľa Michala Lörinca zo zaisťovne Aon Benfield ďalej zvyšovať. Zároveň uviedol, že Slovensko je ohrozené najmä predpokladaným nárastom intenzity letných búrok, čo môže mať za následok vyššie škody spôsobené krúpami a prívalovými povodňami. "Objem škôd poistení proti požiaru a iným majetkovým škodám vzrástol v roku 2017 oproti roku 2016 o 123 percent. V Poštovej poisťovni v letných mesiacoch pravidelne evidujeme aj zvýšené hlásenie poistných udalostí zo životného poistenia," priblížil Daniel Vida, podpredseda predstavenstva. Súčasne zdôraznil, že v budúcnosti bude v dôsledku klimatickej zmeny cena poistenia vyššia a pribudnú skupiny osôb, odvetvia či lokality na Slovensku, ktoré budú pre stále častejšie extrémy počasia nepoistiteľné. "Navyše, štát svojimi zásahmi dostupnosť poistnej ochrany zhoršuje," skonštatoval Vida s tým, že ide predovšetkým o zaťaženie novou daňou z poistenia. Klimatológovia hydrometeorologického ústavu dali do pozornosti, že najvýraznejším prejavom zmeny klímy je stúpajúca povrchová teplota Zeme. Napríklad v oblasti Bratislavy sa podľa nich priemerná ročná teplota vzduchu zvýšila o takmer 2 stupne Celzia od roku 1951. "Vzhľadom na pokračujúce otepľovanie sa a na základe výstupov klimatických modelov očakávame, že ročný priemer teploty vzduchu by sa mal v časovom horizonte do roku 2025 zvýšiť o 0,8 až 0,9 stupňa Celzia, do roku 2050 približne o 2,0 až 2,5 stupňa Celzia a do roku 2100 o 3,5 až 4,0 stupňa Celzia," ozrejmil klimatológ hydrometeorologického ústavu Jozef Pecho. Ako dodal klimatológ, do roku 2050 sa predpokladá významný nárast počtu letných a tropických dní, ako aj pokles počtu mrazových a ľadových dní. Vyššia teplota vzduchu by zároveň mala spôsobiť nárast miery výparu zo zemského povrchu, čím sa vytvoria podmienky pre dlhšie trvanie sucha na celom území Slovenska, najmä v južnej polovici. Očakáva sa tiež častejší výskyt silnejších a intenzívnejších búrok a prívalových zrážok.     UPOZORNENIE: TASR ponúka k správe zvukový záznam.     alh pop


Do parlamentu mieri nový poslanec Smeru, Bagačku nahradí Mojš

Bagačka sa stal novým štátnym tajomníkom na ministerstve vnútra po ministerke Sakovej.

BRATISLAVA. Zostava pléna Národnej rady SR sa v úvode blížiacej sa schôdze parlamentu, ktorá sa začína v utorok 26. marca, zmení. Po tom, ako sa stal poslanec NR SR za koaličnú stranu Smer-SD Michal Bagačka novým štátnym tajomníkom na ministerstve vnútra a funkcie sa ujme 15. marca, jeho miesto obsadí Milan Mojš (Smer-SD). Mojš bol súčasťou zákonodarného zboru aj v minulom volebnom období, preto pre neho práca v národnej rade nebude novinkou. Nový poslanec by mal v úvode schôdze zložiť poslanecký sľub. „Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života,“ znie sľub. Poslanec ho potvrdzuje slovom „sľubujem“ a svojím podpisom. Ministerstvo vnútra malo doposiaľ, odkedy sa zo štátnej tajomníčky Denisy Sakovej zhruba pred trištvrte rokom stala ministerka, len jedného štátneho tajomníka - Rudolfa Urbanoviča (SNS). Zvykom pritom bývajú dvaja štátni tajomníci, výnimočne ich môže byť viac. Podľa koaličnej zmluvy má Smer-SD na každom ministerstve štátneho tajomníka.


Ničia včelie kolónie a škodia divým vtákom. Skúmali rozšírené pesticídy

BRATISLAVA. Má chrániť rastliny pred škodcami, na ktoré nezaberajú iné látky. Najpoužívanejšia skupina pesticídov na svete však má vedľajšie účinky aj na ďalšie zvieratá. Látky z nich napríklad napádajú nervový systém včiel a spôsobujú ich masový úhyn. Pesticídy zo skupiny neonikotínoidov však podľa najnovších zistení škodia aj sťahovavým vtákom. Ukazuje to štúdia uverejnená vo vedeckom časopise Science. Neonikotínoidy sú rozšírené najmä preto, že zaberajú proti hmyzu odolnému proti iným pesticídom. Cez peľ a nektár rastlín sa však ich toxíny dostávajú aj do tiel včiel. Tie potom látky zanesú do úľa, kde sa ich toxické účinky šíria ďalej. Nakoniec včelia kolónia skolabuje. Tieto nedávne zistenia primali Európsku úniu, aby zakázala tri druhy neonikotínoidov – úplný zákaz na ich používanie začal platiť od minulého roka. Ďalšie dva pesticídy zo skupiny neonikotínoidov sa v Európe stále používajú. Nepreukázal sa u nich silný vplyv na včely. V krajinách mimo Únie sú kontroverzné pesticídy naďalej rozšírené a podľa nových zistení môžu ubližovať aj divožijúcemu vtáctvu. Vtáky sa v prírode často živia aj semenami, ktoré zasial človek. Občas preto vyzobú aj tie, ktoré sú ošetrené pre ne nebezpečnými látkami. Či môžu pesticídy vysvetliť nedávny masívny úbytok niektorých druhov vtákov v Kanade preskúmala ekotoxikologička Margaret Engová z univerzity v kanadskom meste Saskatoon. V rámci štúdie pochytali niekoľko vrabcov druhu zonotrichia leucophrys. Tieto veľké sivasté vtáky žijú na území Severnej Ameriky. Kanada je pre ne zastávkou pri migrovaní z arktických oblastí na sever Spojených štátov amerických. Vtáky držali v klietkach s jedlom šesť hodín. Zhruba desať z nich dostalo nízke dávky jedného druhu neonikotínoidu. Podobné množstvo by požili, aj keby zjedli ošetrené a nedávno rozosiate semená. Ďalšia skupina operencov dostala ešte nižšie dávky a poslednej skupine pesticídy nepodali. percent telesného tuku stratili vtáky niekoľko hodín po podaní nízkych dávok pesticídu zo skupiny neonikotínoidy. Vtáky s najvyššími dávkami pesticídu stratili do niekoľkých hodín zhruba šesť percent telesnej hmotnosti a sedemnásť percent telesného tuku. Tieto zásoby sú kľúčové práve pri dlhých letoch počas sťahovania vtáctva. Počas šesťhodinového pobytu v klietke tieto vtáky zároveň prestali jesť. Zožrali iba tretinu toho, čo prijali vtáky bez dávky pesticídov. Po šiestich hodinách dali každému vtákovi drobný rádiový vysielač a vypustili ich v oblasti provincie Ontário. Pesticídy a následná strata váhy spôsobili u vtákov oneskorenie sťahovania. V oblasti sa zdržali o 3,5 dňa dlhšie, ako je bežné. Počas tohto času zrejme čakali, kým sa toxíny dostanú z ich tela a opäť naberú zásoby tuku. „Je to len pár dní, ale aj tie môžu mať vážne následky pre ich prežitie a rozmnožovanie,“ vysvetľuje pre magazín Science Engová. Ak vták priletí neskoro do teplejších krajín, môže zmeškať vrchol sezóny, ktorá je najvhodnejšia na hľadanie potravy, partnera na párenie a dobrého miesta na hniezdenie. Zatiaľ nie je definitívne potvrdené, že neonikotínoidy spôsobujú úbytok divého vtáctva. Štúdia však ukázala, že aj nízke dávky pesticídu výrazne ovplyvňujú život a správanie divožijúcich druhov. DOI: 10.1126/science.aaw9419


V Európe sa konali demonštrácie proti reforme autorských práv

Únia chce prispôsobiť autorské práva internetovému veku.

BERLÍN. Desaťtisíce ľudí protestovali v sobotu v Berlíne a ďalších nemeckých mestách proti reforme autorských práv v Európskej únii. Podobné protesty organizovala iniciatíva Save the Internet (Zachráňme internet) aj vo Francúzsku, Rakúsku, Česku, Holandsku, Dánsku, Švédsku, Poľsku, Fínsku, Portugalsku a na Cypre, informovali agentúry DPA a AFP. V Nemecku sa najväčšia demonštrácia konala v Mníchove, kde sa jej podľa polície zúčastnilo približne 40.000 prevažne mladých ľudí. Ďalšie protesty boli napríklad v Kolíne nad Rýnom, Düsseldorfe, Hamburgu, Stuttgarte, Magdeburgu, Rostocku, Lipsku či Hannoveri. O smernici EÚ o autorskom práve má v utorok opäť hlasovať Európsky parlament (EP). Jej cieľom je prispôsobiť túto právnu oblasť internetovému veku. Terčom rozsiahlej kritiky sú najmä články 11 a 13. Článok 11 sa týka najmä zverejňovania titulkov a perexov vo vyhľadávačoch, na sociálnych sieťach alebo v službách, ktoré zhromažďujú správy, ako sú Google News. Pokiaľ bude chcieť platforma zdieľať úryvky obsahujúce viac ako veľmi stručný výťah z textu, bude musieť získať licenciu od vydavateľa. Článok 13 prikazuje webovým platformám zdieľajúcim obsah, akými sú Facebook, Instagram alebo Youtube, aby automaticky skenovali a dozerali na všetok nahraný obsah, či neporušuje autorské právo. Návrh smernice zverejnila Európska komisia 14. septembra 2016. EP ju však 5. júla 2018 smernica neschválil, čím sa predĺžila doba pre jej prerokúvanie.


Bundesbanka nepovažuje kryptomeny za náhradu tradičných mien

Banka považuje bitcoin za špekulatívny predmet.

FRANKFURT NAD MOHANOM. Digitálne meny, napríklad bitcoin, nie sú podľa nemeckej Bundesbanky náhradou za tradičné meny, akými sú euro alebo americký dolár. "Bitcoin nie je peniaz, ale špekulatívny predmet," napísal člen predstavenstva Carl-Ludwig Thiele vo svojom krátkom príspevku pre spravodajstvo inštitútu Ifo. Thiele upozorňuje, že na rozdiel od bežnej meny nemožno virtuálne meny používať, len vymieňať. "Ide o obyčajný výmysel a peniaze sa množia podľa vopred danej schémy vo virtuálnych systémoch, ktoré formálne môže zmeniť súhlas väčšiny používateľov, no fakticky sa môžu meniť podľa vôle menšej skupiny." Podľa neho vzhľadom na to, že neexistuje hodnotový základ "cena bitcoinu sa môže ľubovoľne meniť, až po úplnú stratu". Začiatkom týždňa sa kurz bitcoinu dostal pod výrazný tlak. Dôvodom bolo oznámenie poskytovateľa konkurenčnej digitálnej meny Tether, že v dôsledku hackerského útoku zmizlo zo systému 31 miliónov USD (26,39 milióna eur). Podľa internetovej stránky Coinmarketcap.com, ktorá vypočítava trhovú kapitalizáciu digitálnych mien, je Tether na 19. mieste v rebríčku všetkých kryptomien. Medzičasom je týchto mien vyše 1000. (1 EUR = 1,1749 USD)


Šéf svetovej cyklistiky: Iní vravia klišé, ale Sagan hovorí niečo zaujímavé

Peter Sagan je ideálnym príkladom hviezdy, ktorá sa angažuje aj mimo športu.

Prezidentom Medzinárodnej cyklistickej únie (UCI) sa stal v čase, keď svetom cyklistiky otriasal najväčší dopingový škandál v jej histórii. BRIAN COOKSON (65 r.) v rozhovore pre SME pripúšťa, že Peter Sagan má veľký podiel na tom, že cyklistika postupne získava späť svoju stratenú reputáciu.  Po tom, ako vás v roku 2013 zvolili za prezidenta UCI, vyhlásili ste, že vašou prvou úlohou bude zaistiť úplnú nezávislosť antidopingovej kontroly. Ako pokročil boj proti dopingu počas vášho šéfovania? „Urobili sme veľmi veľa. Založili sme kompletne nezávislú antidopingovú nadáciu. Máme oddelený právny antidopingový tím, ktorý sa zaoberá jednotlivými prípadmi a na jeho chod dozerá externý právnik, nie ja ani nikto z UCI, takže nedochádza ku konfliktu záujmov. Naše aktivity sú kontrolované Inštitútom národných antidopingových organizácií, ktorý nám posiela rôzne odporúčania a my sa ich snažíme uviesť na správnu mieru. Viac ako rok existuje Nezávislá reformná komisia cyklistiky (CIRC), ktorá analyzuje všetky problémy v súvislosti s dopingom v minulosti. Zaoberala sa napríklad prípadom Lancea Armstronga a ďalších jazdcov z tohto obdobia. Dosiahli sme dobré výsledky a som spokojný, že dnes sú už naše aktivity nezávislé. Veď si vezmime, že Medzinárodný olympijský výbor sa v súčasnosti pokúša zabezpečiť väčšiu nezávislosť antidopingovej kontroly. Nám v cyklistike sa to už podarilo.“ Spomenuli ste prípad Lancea Armstronga. Po jeho dopingovom škandále sa verejnosť vyjadrovala veľmi skepticky, jej dôvera v cyklistiku bola značne narušená. Darí sa UCI pod vaším vedením obnoviť túto dôveru? „Myslím si, že sme v tomto smere urobili veľa práce. Lenže dôvera bola narušená veľmi výrazne a potrvá nejaký čas všetko napraviť. Kontroverzie z minulosti sa stále objavujú a je len na nás, aby sme si s tým poradili. Snažíme sa byť bezúhonní a transparentní tak, ako najlepšie vieme. Dôležité je, že sme si dokázali sadnúť s Medzinárodnou antidopingovou agentúrou (WADA). Predtým boli UCI a WADA v neustálom spore, prakticky môžeme hovoriť o vojne medzi nimi. Preto prvá vec, ktorú som ako prezident spravil, bola, že som zavolal šéfovi WADA a uistil sa, že sme zabezpečili všetko potrebné. Teším sa na ďalšiu vzájomnú spoluprácu a určite budem aktivity WADA podporovať.“ Jeden z pretekárov pred pár dňami v rozhovore pre naše médium povedal, že cyklistika je v súčasnosti jedným z najčistejších športov. Súhlasíte? „Dúfam v to. Ak porovnáme úroveň antidopingových aktivít u nás a v iných športoch, v cyklistike ich máme oveľa viac. Ale všetko je bitka, ktorá sa nikdy nekončí. Vždy budú na svete ľudia, ktorí chcú podvádzať. A nielen v športe. Našou úlohou je, aby sme toto percento potlačili na minimum.“ Ďalšiu vlnu kontroverzie však nedávno vyvolala skupina hackerov, ktorá publikovala informácie o terapeutických výnimkách (TUE) športovcov. Boli medzi nimi aj niektorí cyklisti vrátane trojnásobného víťaza Tour de France Christophera Frooma. Čo nám k tomu môžete povedať? „Mnohé z týchto informácií pochádzajú už spred niekoľkých rokov. Väčšina bola registrovaná v počítačovom systéme WADA, ktorý eviduje tieto výnimky. Znamená to, že WADA má podrobnosti k dispozícii a môže kedykoľvek konať. Nemám dôvod domnievať sa, že niečo nie je v poriadku. Aby sme však zvýšili pravdepodobnosť, že sa nestane nijaký podvod, každú terapeutickú výnimku posudzujú traja lekári, nie iba jeden. A všetci traja musia súhlasiť. Mám pocit, že v tomto ohľade robíme viac ako hocikedy predtým a počet výnimiek sa z roka na rok znižuje.“ Nemyslíte si, že cyklisti môžu získať vďaka terapeutickej výnimke výhodu oproti ostatným pretekárom? „Keď výnimku povolia pravidlá, nenastáva nijaké zvýhodnenie. A ako som už naznačil, všetky tieto prípady si vyžadujú preskúmanie lekármi, ktorí musia vydať súhlasné stanovisko. Či niečo je, alebo nie je v poriadku. Nie som expert na medicínu, dôverujem odborníkom a WADA. Je ich prácou dohliadať na to, aby využívanie TUE bolo v súlade s pravidlami. Samozrejme, môžete zareagovať protiotázkou, či by vôbec nejaké TUE mali pravidlá schvaľovať. Ale to je už téma na inú debatu. Momentálne ich WADA akceptuje, preto je prirodzené, že ich športovec využije, ak to zo zdravotných dôvodov potrebuje.“ Aký dôležitý je pre popularitu svetovej cyklistiky Peter Sagan? „Každý šport potrebuje nejakú superstar. Niekoho, kto sa angažuje nielen v športe samotnom, ale aj mimo neho. Peter Sagan je ideálnym príkladom.“ Možno ho považovať za superstar, akú cyklistika potrebovala? „Je obrovským prínosom pre šport, skutočnou hviezdou. Má charizmu, je radosť sa naňho pozerať. Ľudia ho milujú. A vždy má po pretekoch čo povedať. Poznáte to, v mnohých odvetviach športovci používajú samé klišé. Ale Peter vždy dokáže hovoriť niečo zaujímavé. A to je skvelá vec.“ Má aj on veľký podiel na tom, že cyklistika postupne získava späť stratenú reputáciu? „Myslím si, že áno. Je úžasné sledovať, ako vyhráva rôzne typy pretekov. Samozrejme, pravdepodobne nikdy nevyšliape na prudký kopec ako šesťdesiatkilogramoví jazdci z Kolumbie. Napriek tomu je pozoruhodné, čo dokáže. Aj preto je veľmi populárny. Ľudí baví pozerať sa naňho v pretekoch. Keď vlani ovládol majstrovstvá sveta, tešil sa každý fanúšik cyklistiky. Bol dobrým víťazom.“ Ale keď sa rozhodol štartovať na olympijských hrách v Riu de Janeiro radšej na horských bicykloch, neboli ste z toho veľmi nadšený. „Bola to zaujímavá voľba. Ale keď sa obzriete späť, možno si vybral zle. S jazdcami, ktorí získali medailu v cestných pretekoch, zvyčajne súperí o najvyššie priečky na klasikách. Stačí spomenúť víťazného Grega van Avermaeta. Takže možno mohol Peter súťažiť radšej na ceste a možno by zabojoval o medailu. No rozhodol sa, ako sa rozhodol. Bol som rád, že ho v Riu uvidím, nech už išlo o akúkoľvek disciplínu. Aj na horskom bicykli bolo pôsobivé sledovať, ako sa po štarte z posledného miesta čoskoro dostal na čelo. Škoda len, že potom dostal defekt. Ktovie, čo by bolo, keby sa mu to nestalo.“ Hoci je Peter Sagan stále mladým pretekárom, vybojoval už veľmi veľa víťazstiev. Myslíte si, že by sme ho už teraz mohli označiť za legendu cyklistiky? „Počkajme si najprv na koniec kariéry, než začneme jeho alebo kohokoľvek iného považovať za legendu. Legendami nášho športu sú jazdci, akým bol Eddy Merckx. Ale Peter je na správnej ceste, aby sa zaradil medzi nich.“ Čo ďalšie ešte môže dosiahnuť? „Nebolo by prekvapením, ak by opäť ovládol preteky majstrovstiev sveta – aj tu v Dauhe. Peter je schopný zvíťaziť nielen na tejto trati, ale aj na veľkej väčšine ďalších. Na budúci rok sa šampionát uskutoční v nórskom Bergene, kde bude mať rovnako šancu. V roku 2018 v rakúskom Innsbrucku už preňho môže byť profil priveľmi kopcovitý, ale nikdy neviete. Možno má pred sebou ešte desať rokov kariéry a môže vybojovať mnoho triumfov. Jeho problém je, že už teraz vyhráva veľa, preto s ním nikto nechce spolupracovať. Nikto s ním nepôjde do úniku, lebo na cieľovej rovine ho Peter prešprintuje. Spomínam si, ako vlani obsadil veľa druhých miest, pretože ho chcel každý poraziť a všetci sa spojili proti nemu. A napriek tomu mnohokrát vyhral. To je fascinujúce. Je jazdcom, ktorý si dokáže preteky vybojovať sám. Môže uspieť v šprinte balíka či z úniku. To z neho robí výnimočného cyklistu.“ Majstrovstvá sveta tento rok organizuje Katar. Jeho voľbu verejnosť pomerne dosť kritizovala. Prečo sa UCI rozhodla prideliť šampionát tejto krajine? „Katar sme ako dejisko šampionátu vybrali už pred niekoľkými rokmi. Blízky východ je v súčasnosti oblasťou, ktorá sa zaujíma nielen o cyklistiku, ale aj o iné športy. V tomto regióne vidíme veľký potenciál, či už ide o sponzorov, médiá, alebo o verejný záujem. Z tohto pohľadu Katar má logiku. Samozrejme, existujú aj určité riziká. Pravdepodobne neprídu veľké masy divákov, pretože cyklistika tu nemá až takú tradíciu. Problémom môže byť aj horúčava, aj preto sme majstrovstvá posunuli o niekoľko týždňov neskôr oproti zvyčajnému termínu. Ale hoci sú teploty vysoké, výrazne sa nelíšia od tých v niektorých etapách na Vuelte alebo na Tour de France. Počkajme si na to, ako to dopadne.“ Aká vysoká je možnosť, že sa preteky budú skracovať? „V týchto chvíľach predpoveď počasia vyzerá pozitívne, v nedeľu by malo byť okolo tridsaťtri či tridsaťštyri stupňov Celzia. Ale v prípade extrémne vysokej teploty máme v zálohe plán, ako si s tým poradiť. Keby sme ho nemali, ľudia by hovorili, že UCI sa zasa nepripravila na stav núdze. Takže plán je, ale azda ho nebudeme musieť použiť. Zatiaľ všetko nasvedčuje tomu, že to bude v poriadku.“ Čo v tomto prípade znamená extrémne vysoká teplota? „Ideálna by bola okolo tridsaťtri stupňov Celzia. Keď teploty budú dosahovať štyridsať, potom sa o tom budeme rozprávať. Máme tu však zdravotníckych expertov, ktorí sledujú lekárske záznamy a vedia k problému zaujať odborné stanovisko.“ Slovenský hendikepovaný cyklista Jozef Metelka prejavil ambíciu štartovať na budúcoročných majstrovstvách sveta v cyklistike spolu so zdravými športovcami. Je niečo také možné? „Nie je to nemožné, len by to bolo náročnejšie. Záleží i na povahe hendikepu. Aj jedna úspešná britská športovkyňa, ktorá získala niekoľko zlatých medailí na paralympiáde, sa dostala do národného tímu so zdravými. Ak váš pretekár má takúto ambíciu, môže sa mu to podariť. Je to záležitosťou Slovenského zväzu cyklistiky. Ak usúdi, že si zaslúži miesto, a nemá také znevýhodnenie, pre ktoré by jazdiť v profesionálnom pelotóne preňho nebolo bezpečné, nevidím v tom problém.“ Tento text ste mohli čítať vďaka tomu, že platíte za obsah. Vážime si to.


Facebook spúšťa vlastnú spravodajskú službu na podporu žurnalizmu

Facebook už najal novinárov aj editorov.

NEW YORK. Sociálna sieť Facebook spustila na svojej platforme novú spravodajskú službu s názvom Facebook News. Informovala o tom v sobotu stanica Sky News, podľa ktorej ide o ďalší pokus tohto mediálneho gigantu zameraný na podporu žurnalistiky. Predmetná sekcia sa bude objavovať popri štandardnom zdroji správ v špeciálnom "spravodajskom okienku" venovanom výlučne novinárskym príspevkom. Po tom, ako novú službu interne otestovali zamestnanci Facebooku, sa Facebook News v sobotu objaví "podskupine ľudí v Spojených štátoch", pričom v priebehu budúceho roka sa stane dostupnejšou širšiemu spektru používateľov tejto siete. Šéf a zakladateľ Facebooku Mark Zuckerberg oznámil tento plán v apríli, tvrdiac, že tým chce podporiť spravodajské platformy zápasiace s problémami. Projekt však medzitým získal i nálepku kontroverznosti, keďže jedným z vybraných prispievateľov bude krajne pravicová webstránka Breitbart. Facebook News bude v prvej vlne testovania prinášať pôvodné reportáže z miestnych médií vo veľkých metropolitných oblastiach USA vrátane New Yorku, Los Angeles a Bostonu. Sociálna sieť si v rozpore so svojou skoršou praxou najala novinárov a editorov, ktorí budú pre Facebook News dohliadať na organizáciu a výber správ.


Na jazdu po Slovensku sa vydal historický prezidentský vlak

Súprava sa skladá z vozňov, ktoré slúžili československým prezidentom za prvej republiky aj po druhej svetovej vojne.

BRATISLAVA. Koncom júna sa vydal na cestu po Česku a Slovensku špeciálny "prezidentský vlak", ktorý v utorok prišiel do Bratislavy. Vlak ťahá parná lokomotíva, ktorá má pre svoj svetlozelený náter prezývku Rosnička. Špeciálna vlaková súprava sa skladá z piatich salónnych železničných vozňov, ktoré slúžili československým prezidentom za prvej republiky i po druhej svetovej vojne na domácich aj zahraničných cestách.  Prezidentský vlak vyrazil z Prahy, následne zavíta do Brna, Bratislavy, Nitry, Zvolena, Lučenca, Žiliny, Košíc, Zlína, Olomouca, Pardubíc, Plzne a ďalších miest. Jazda sa skončí slávnostnou prezentáciou, ktorá sa bude od 28. augusta do 3.septembra konať na Masarykovej stanici v Prahe v priestoroch plánovaného Múzea železnice a elektrotechniky NTM.


Zo škótskych dokov vyplávala najväčšia britská vojnová loď

Stavba lietadlovej lode HMS Queen Elizabeth trvala Britom osem rokov.

ROSYTH. Zo škótskych dokov v pondelok na svoju prvú pokusnú plavbu vyrazila doteraz najväčšia a najpokročilejšia britskej vojnová loď, lietadlová loď HMS Queen Elizabeth kráľovského námorníctva. Informovala o tom agentúra Reuters.Loď s výtlakom 65-tisíc ton je 280 metrov dlhá a prejde 800 kilometrov za deň. Na mori bude slúžiť asi po dvojročných testoch, môže na nej pôsobiť 1000-členná posádka. Loď, ktorej budovanie trvalo osem rokov, pojme 40 lietadiel. Z dokov v škótskom Rosyth loď vymanévrovalo 11 vlečných člnov. Plavidlo teraz čaká pri ústí do mora na odliv, aby mohlo preplávať pod mostami rieky Forth, uviedla agentúra Reuters.Britská vláda podľa BBC minula na výstavbu HMS Queen Elizabeth a jej sesterské lode HMS Prince of Wales viac ako šesť miliárd libier.


CNN Türk čelí kritike za skrátenie rozhovoru s kandidátom opozície

Interview bolo prerušené chvíľu potom, čo začal Imamoglu hovoriť o premrštených výdavkoch svojho predchodcu.

ISTANBUL. Turecká televízna stanica CNN Türk sa dočkala kritiky za to, že skrátila rozhovor s opozičným kandidátom na istanbulského starostu Ekremem Imamogluem, akonáhle začal hovoriť o premrštených výdavkoch svojho predchodcu z vládnej Strany spravodlivosti a rozvoja (AKP) prezidenta Recepa Tayyipa Erdogana. Informovala o tom agentúra AFP. Moderátor súkromnej stanice CNN Türk Ahmet Hakan v pondelok skrátil o pol hodiny rozhovor s kandidátom Ľudovej republikánskej strany (CHP) Imamogluem, ktorého tesné zvolenie na popud Strany spravodlivosti a rozvoja (AKP) anulovala ústredná volebná komisia. Nové voľby sa konajú vo štvrtok. Imamoglu v kresle starostu Istanbula strávil 18 dní. Interview bolo prerušené chvíľu potom, čo začal Imamoglu hovoriť o podľa neho premrštených výdavkoch svojho predchodcu, na ktoré prišiel počas krátkeho času na radnici. Kandidát opozičnej CHP vo voľbách porazil bývalého premiéra Binaliho Yildirima o 13.000 hlasov. Imamoglu počas rozhovoru ukázal zoznam toho, čo označil za plytvanie, napríklad nezvyčajne vysoký počet služobných vozidiel. Povedal, že on by Istanbul týchto výdavkov ušetril. Moderátor ho rýchlo prerušil s poukazom na to, že sa blíži reklama, ale nakoniec rozhovor ukončil, hoci opozičný kandidát chcel ďalej hovoriť o výdavkoch radnice. Imamoglu protestoval, že interview malo trvať ešte pol hodiny. Istanbulská radnica neskôr v pondelok obvinenia z plytvania odmietla. Ide podľa nej o úmyselné skreslenie, ktorého účelom bolo zmanipulovať verejnú mienku. Vlna kritiky sa na CNN Türk podobne zniesla napríklad aj v roku 2013, kedy miesto priameho vysielania stretov počas protestov proti vtedajšiemu premiérovi a súčasnému prezidentovi Erdoganovi vysielala dokument o tučniakoch. Naproti tomu americká CNN dávala z protestov živej zábery. Stanica CNN Türk nepokrývala - spolu s kanálmi NTV či TRT Haber - ani uvedenie Imamoglua do funkcie istanbulského starostu. Všetky tri televízie namiesto toho dali prednosť vystúpeniu Erdoganovej manželky Emine na Svetovom humanitárnom fóre v Londýne. CNN Türk je lokalizovaným variantom americkej televízie CNN. Je spoločným podnikom firmy Turner Broadcasting System International, čo je materská spoločnosť CNN, a súkromné turecké skupiny Demirören. Tá je blízka prezidentovi Erdoganovi, uviedla AFP.


Tvrdý brexit môže podľa NBS ubrať z rastu slovenskej ekonomiky

Pretrvávajúca neistota v Spojenom kráľovstve bude naďalej vplývať na trhy.

BRATISLAVA. Pretrvávajúca neistota v Spojenom kráľovstve bude naďalej vplývať na trhy, najmä hrozba prípadného tvrdého brexitu. Ak by nastal tvrdý brexit, celkový dopad na slovenské hospodárstvo je ťažko podľa analytičky Slovenskej sporiteľne Kataríny Muchovej kvantifikovať. Časť výpadku by mohla byť nahradená v obchode s inými krajinami EÚ, rádovo by však tzv. tvrdý brexit podľa odhadov Národnej banky Slovenska mohol ubrať z rastu slovenského hrubého domáceho produktu kumulatívne 0,7 až 1,1 percentuálneho bodu do roku 2023.Novým britským premiérom sa stal Boris Johnson. Vedenie prevezme po Therese May v stredu, po tom ako premiérka doručí svoju rezignáciu do rúk kráľovnej. Johnson je jeden z hlavných protagonistov rázneho brexitu. Johnson chce prerokovať dohodu s EÚ a dosiahnuť zlepšenia, ale ak sa mu to nepodarí, schvaľuje tvrdý brexit bez dohody na konci októbra, kedy vyprší terajšie predĺženie. Avšak ako sa vyjadril v rozhovore pre BBC, pripravuje sa na tvrdý brexit, ale reálne si nemyslí a neverí tomu, že k nemu bude musieť prísť. Terajší minister financií Philip Hammond v stredu podľa Muchovej pravdepodobne doručí svoju rezignáciu, keďže už pred pár dňami vyhlásil, že v prípade víťazstva Johnsona nebude môcť ďalej pokračovať vo svojej funkcii.Naďalej platí aprílové rozhodnutie európskych lídrov, ktorým sa flexibilne predĺžil termín brexitu do 31. októbra. Vzhľadom na momentálny vývoj na britskej politickej scéne to ale podľa Muchovej vyzerá tak, že nový predseda vlády bude mať neľahkú situáciu, rovnako názorovo rozdelený parlament a pomerne málo času. "Možnosť predčasných volieb či druhého referenda k téme brexit nemôžeme vylúčiť, aj keď hlavná vládna strana ich nechce a ich pravdepodobnosť je teraz nízka," povedala Muchová.Vo svetle týchto udalostí má tvrdý brexit podľa analytičky vyššiu pravdepodobnosť ako predtým. Odchod krajiny z EÚ bez dohody by domácej ekonomike viditeľne poškodil. Znamenalo by to podľa Muchovej recesiu, hrozilo by druhé referendum o nezávislosti Škótska, ktoré hlasovalo za zotrvanie v EÚ a taktiež by sa mohlo zvýšiť napätie na severoírskej hranici. Veľa bude závisieť podľa Muchovej od toho, ako sa nový premiér k týmto potenciálnym problémom postaví a aká bude jeho povolebná rétorika voči EÚ.V nedávnom hlasovaní dolnej komory britského parlamentu poslanci budúcemu premiérovi sťažili situáciu tým, že efektívne znemožnili rozpustenie parlamentu medzi 9. októbrom a 18. decembrom. Premiér by teda nemohol ukončiť sedenie parlamentu s cieľom tvrdého brexitu. "Je tu tiež pomerne realistická možnosť nejakej dohody, ktorú by Spojené kráľovstvo prerokovalo s EÚ. Nie tá existujúca, ktorá už trikrát neprešla britským parlamentom. Alebo podobné naťahovanie rokovaní a celého procesu, aké sme videli už predtým, s cieľom nájsť aspoň minimálne akceptovateľný kompromis," povedala Muchová.


Nejasný brexit, útoky a autorita. Mayová zatiaľ karty neukázala

Sto dní vlády Theresy Mayovej priniesol nárast xenofóbie v Británii aj nejasné odpovede na to, ako vlastne celý brexit prebehne.

LONDÝN, BRATISLAVA. Bývalý britský premiér Tony Blair stihol za prvých sto dní mnohé – nezávislosť Národnej banky, odškodnenie vojnových veteránov, zníženie daní na palivá. „A na stý deň sme oddychovali,“ napísal vo svojej autobiografii A Journey o tom, ako odletel na dovolenku do Toskánska. Súčasná britská premiérka Theresa Mayová po sto dňoch čas na oddych nemala – v Bruseli v piatok prvýkrát rokovala o tom, ako bude Británia opúšťať Európsku úniu. Od európskych partnerov si však milé privítanie neužila – mnohí ju počúvali, no neukázali ochotu o niečom vyjednávať. Pre Mayovú to znamená, že brexit môže byť ťažší, ako to voličom sľúbila. Pár týždňov pred júnovým referendom o odchode Británie z EÚ bola Mayová podporovateľkou tábora za zotrvanie. Hneď po nástupe do funkcie sa však jasne priklonila k druhému táboru: „Brexit znamená brexit. Nebudú žiadne snahy zostať v EÚ, dostať sa späť zadnými dvierkami a nebude ani druhé referendum,“ povedala v júli. Kým Mayovej sa darí získať si popularitu voličov z nižších vrstiev, sklamanie z referenda stále u časti populácie cítiť. Podľa Európskej komisie proti rasizmu a netolerancii brexit výrazne posilnil xenofóbne nálady v krajine – zvýšil sa počet útokov proti moslimom, ale napríklad aj Poliakom. Po sto dňoch Mayovej vlády je však stále nejasné, ako bude odchod Británie vyzerať a či Brusel pripustí „tvrdú“ alebo „jemnú“ alternatívu brexitu. Mayovú viacerí kritizujú za to, že výraznejšie nevysvetľuje, čo chce vlastne s brexitom dosiahnuť. „Mlčanie nie je stratégia,“ hovorí pre Euractiv.com Hannah Whiteová z Inštitútu pre vládu. Nedostatok informácií podľa nej najmä zástancov zotrvania v EÚ skôr hnevá a Mayová len veľmi obmedzene hovorí o rokovaniach v Bruseli. Tie piatkové ukázali, že s britskou premiérkou európski partneri veľmi rokovať nechcú. "Žiadne vyjednávania nebudú, kým Británia nespustí článok 50. Preto sme o brexite nediskutovali," odkázal po stretnutí šéf Európskej rady Donal Tusk. Brusel totiž odmieta požiadavku Británie, ktorá chce obmedziť imigráciu, no súčasne aj udržať voľný trh. Podľa magazínu Politico Únia už naznačila Mayovej, že nech hocičo povie, karty v tejto vyjednávacej hre drží v rukách Brusel. Mayová preto doteraz špecifikovala len to, že aktivuje článok 50 Lisabonskej zmluvy na jar. Európski diplomati sa podľa serveru Politico pripravujú aj na to, že vyjednávania môžu prekročiť sľúbené dva roky a Británia sa nemusí s Bruselom dohodnúť. Premiérka napriek tomu drží tvrdú líniu. O pevnej ruke vo vláde hovoria aj jej ministri – kým Cameron s niektorými rokoval neformálnejšie, Mayová si potrpí na autoritu a hierarchiu. Dôležité podľa BBC bude, či sa jej podarí preklenúť rozdielne názory ministrov na brexit – niektorí preferujú jemnejšiu verziu s ústupkami, iní bojujú za tvrdý odchod. Mayová však podľa komentátora denníka Guardian Rafaela Behra priniesla pocit stability v čase, keď krajina mohla upadať do chaosu. Slabá opozícia jej zase dala šancu ukázať svoju autoritu. Jej politickí partneri pritom oceňujú nejasnosti okolo brexitu – sami totiž netušia, ako sa k vzniknutej situácii postaviť. „Konzervatívni politici, kancelári aj voliči s jej prístupom súhlasia: ako dobrý hráč pokru svoje karty ešte neukázala,“ píše pre Guardian konzervatívna regionálna politička Delyth Milesová.


Únia je významným partnerom Británie a zostane ním aj po brexite

Prieskum odhalil, že 36 percent respondentov počíta so zvýšením investícií do exportu na spoločný európsky trh.

LONDÝN. Európa je významným obchodným partnerom Británie. Podľa najnovšieho prieskumu firmy v Spojenom kráľovstve naďalej považujú trh v Európskej únii (EÚ) za svoj najdôležitejší trh, na ktorý smeruje väčšina ich exportu. Prieskum o zahraničnej obchodnej výmene si objednala Britská obchodná komora (BCC). Približne 76 % respondentov v ankete uviedlo, že na trhu v EÚ predáva 73 % svojich tovarov a služieb. Okrem toho prieskum odhalil, že 36 % respondentov vo svojich plánoch na nasledujúcich päť rokov počíta so zvýšením investícií do exportu na spoločný európsky trh. "Napriek tomu, že výsledok rokovaní medzi Londýnom a Bruselom o brexite zostáva nejasný, podniky na britských ostrovoch stále pozerajú na Európu ako na svoj primárny trh, a to ako z hľadiska vývozu, tak investícií, a dokonca aj po odchode Británie u EÚ," uviedol riaditeľ BCC Adam Marshall.


Aj po sezónnych prácach môže vzniknúť nárok na dávku v nezamestnanosti

BRATISLAVA. Aj sezónna práca môže prispieť k tomu, že poistenec splní nárok na dávku v nezamestnanosti. Podmienkou je, aby získal 730 dní poistenia v nezamestnanosti za posledné štyri roky pred zaradením do evidencie uchádzačov o zamestnanie na úrade práce, sociálnych vecí a rodiny. "Povinné poistenie v nezamestnanosti vzniká aj na základe dohôd o vykonaní práce a dohôd o pracovnej činnosti s pravidelným mesačným príjmom. Poistenec si uplatňuje nárok na dávku v nezamestnanosti v pobočke Sociálnej poisťovne podľa miesta trvalého pobytu na základe písomnej žiadosti," informoval TASR Peter Višváder, hovorca poisťovne. Považuje sa za ňu oznámenie úradu práce, sociálnych vecí a rodiny o zaradení do evidencie uchádzačov o zamestnanie. K žiadosti priloží vyplnené tlačivo Žiadosť o dávku v nezamestnanosti.


Africký mor ošípaných sa ďalej rozširuje

Veterinári evidujú spolu dvadsaťtri prípadov, všetky na území okresu Trebišov.

BRATISLAVA. Africký mor ošípaných (AMO) sa rozšíril o ďalšie prípady tejto nákazy u diviaka. Africký mor ošípaných je vysoko nákazlivá choroba ošípaných a diviakov. Ide o neliečiteľnú chorobu, ktorá ale nie je prenosná na ľudí a iné druhy zvierat. "K dnešnému dňu je evidovaných 23 laboratórne potvrdených prípadov, všetky na území okresu Trebišov, 12 prípadov u diviaka a 11 prípadov v chove domácich ošípaných," informovalo agentúru SITA ministerstvo pôdohospodárstva. Africký mor ošípaných je vysoko nákazlivá choroba ošípaných a diviakov. Vírus sa šíri priamym aj nepriamym kontaktom a je rezistentný aj pri vysokom rozsahu teplôt a mimoriadne odolný. Úmrtnosť dosahuje 90 až 95 percent. Ide o neliečiteľnú chorobu, ktorá ale nie je prenosná na ľudí a iné druhy zvierat. Regenerácia diviačej populácie po zasiahnutí vírusom AMO trvá minimálne 15 rokov. Vyšetrenia ďalších diviakov a domácich ošípaných pritom naďalej prebiehajú v národnom referenčnom laboratóriu vo Zvolene.Ministerstvo zároveň v súvislosti s plnením nariadenia intenzívneho lovu diviačej zveri začalo na pomoc poľovníkom posielať chladiace boxy. Tie majú slúžiť na uloženie ulovenej diviačej zveri. V okrese Trebišov boli odovzdané chladiarenské zariadenia všetkým 41 užívateľom poľovných revírov. Začiatkom tohto týždňa začala aj distribúcia chladiarenských zariadení do okresu Sobrance a Michalovce.


Súd začal konanie na ochranu majetku aerolínií Condor

Vlastníkom Condor-u je skrachovaná cestovná kancelária Thomas Cook.

FRANKFURT NAD MOHANOM. Nemecká letecká spoločnosť Condor, ktorej vlastníkom je skrachovaná britská cestovná kancelária Thomas Cook, vo štvrtok oznámila, že súd vo Frankfurte nad Mohanom začal konanie, ktoré by malo ochrániť majetok aerolínií a umožniť ich reštrukturalizáciu. Ide o opatrenie, ktoré slúži na zabránenie odlevu majetku a financií do skrachovanej materskej spoločnosti Thomas Cook. Najstaršia cestovná kancelária na svete Thomas Cook oznámila bankrot v pondelok 23. septembra po tom, ako nedokázala presvedčiť britskú vládu ani súkromných veriteľov, aby jej poskytli peniaze na záchranu. Bankrot firmy Thomas Cook zasiahol aj jej divízie, ktoré následne začali zápasiť o udržanie sa nad vodou. Nemecká spolková vláda a vláda spolkovej krajiny Hesensko v utorok (24. 9.) uviedli, že aerolíniám Condor poskytnú preklenovací úver vo výške 380 miliónov eur s cieľom umožniť spoločnosti pokračovať v činnosti a udržať pracovné miesta. Úver by mal Condoru navyše poskytnúť finančný manévrovací priestor, aby sa odpútal od materského koncernu Thomas Cook.


EXPEDÍCIA VIETNAMSKO 2016
Zostávame v Barme, hranice sme nestihli

Hranice tu nie sú otvorené nonstop, večer ich zatvárajú.

Dnes sme plánovali prejsť do Indie, žiaľ už je jasné že to nestihneme. Hranice tu nie sú otvorené 24 hodín denne, večer ich zatvárajú. Barma je neskutočne krásna, ale cesty má strašné. Predošlý deň sme museli akútne meniť brzdové platničky. Bolo to vďaka náročným horským prechodom a vysokému tempu, ktoré si držíme.  Aj napriek spolupráci motorky a auta cez vysielačku sa nám nedarí držať tempo, ktoré potrebujeme. Navyše cez hranice neprejdeme bez nášho prideleného "vládneho spoločníka", ktorý s nami už vôbec nestíha. Tak či tak ho musíme na hraniciach počkať. Mali sme niekoľko nebezpečných situácií na cestách, najmä nákladiaky sa správajú šialene nebezpečne. Zaberú celu úzku cestu a neuhnú sa, ani nespomalia, je na každom vodičovi, kde sa uhne a ako. Často tak skončia skútristi v blate alebo v jarku pri ceste. Dnes sme videli aj haváriu. Jeden skútrista zrejme zadriemal a zalietal si pár metrov mimo cestu. Nič vážne sa mu našťastie nestalo. Pomohli sme mu dostať skúter nazad na cestu a veselo pokračoval ďalej. Pokračujeme tak po ceste barmsko-indického priateľstva a veríme, že zajtra nám bude cesta Indiou ubiehať rýchlejšie. Pätica cestovateľov na jednom aute a jednej motorke chce dokázať, že áno. Sledujte ich cestu. Stihnú to? Päť kamarátov a mesačná cesta z Hočiminovho mesta (voľakedy Saigon) do Bratislavy autom aj motorkou. Tak v skratke vyzerá Expedícia Vietnamsko, zhruba 15-tisíc kilometrov cez pätnásť krajín celej Ázie po miestnych cestách. Plán trasy zahŕňa krajiny ako Kambodža, Pakistan či Irán. Čaká nás džungľa, púšť, more aj cesty vo výške 5300 metrov nad morom. Chceme dokázať, že kus sveta sa dá precestovať za menej ako mesiac. Ale naozaj sa dá? Ďakujeme vydavateľstvu Petit Press a denníku SME, poisťovni UNION, ORANGE, Motoshopu Žubor a Viza travel.


Prokuratúra dementovala správy o zastavení trestného stíhania Babiša

Stíhanie zastavili

Analýza

O čom je kauza

Babišovi hrozí až desaťročný trest väzenia za dotačný podvod.

PRAHA. Štátny zástupca (prokurátor) zastavil po štyroch rokoch stíhanie českého premiéra Andreja Babiša a jeho blízkych v prípade päťdesiatmiliónovej európskej dotácie na výstavbu farmy Čapí hnízdo. Svoje rozhodnutie odovzdal nadriadeným v piatok. Závery ale nemusia byť konečné, informuje v pondelok Deník N s odvolaním sa na dva nemenované zdroje. Zastupiteľstvo (prokuratúra) dementovalo správy o zastavení trestného stíhania. "Nemožno zatiaľ tvrdiť, že štátne zastupiteľstvo stíhanie zastavilo. Koncept dozorujúceho štátneho zástupcu bol predložený vedúcemu štátneho zastupiteľstva. Ten rozhodne," upozornil štátny zástupca a zároveň hovorca Mestského štátneho zastupiteľstva v Prahe Aleš Cimbala. Zatiaľ je potrebné stále čakať, povedal Cimbala, ktorý má ako jediný oprávnenie poskytovať v tejto veci informácie. Podľa neho sa zatiaľ stalo len to, že dozorujúci štátny zástupca Jaroslav Šaroch vypracoval koncept, ktorý predložil vedúcemu Mestského štátneho zastupiteľstva v Prahe Martinovi Erazímovi. "Pán vedúci sa s týmto konceptom zoznámi a posúdi, či rozhodnutie dozorujúceho žalobcu je dostatočne odôvodnené, dôvodné a zákonné. Až na základe tohto dôjde k vydaniu rozhodnutia, ktoré bude buď doručené účastníkom, alebo súdu podľa daného typu rozhodnutia. Až potom môžeme hovoriť o tom, či bolo stíhanie zastavené, alebo bola podaná obžaloba," vysvetlil Cimbala. Opakovane pritom označil rozhodnutie dozorujúceho prokurátora Šarocha o zastavení stíhania len za koncept a nie konečný dokument. "Ide skutočne o koncept, ľudovo to môžeme takto označovať, nie je to ešte definitívne rozhodnutie. Rozhodnutie je na vedúcom mestského štátneho zastupiteľstva magistrovi Erazímovi. Jeho verzia rozhodnutia sa nemusí zhodovať s konceptom pána doktora Šarocha," uviedol pre Aktuálně.cz Cimbala Ten tvrdí, že až táto konečná verzia bude rozoslaná všetkým, ktorých sa týka. Českému premiérovi hrozí v kauze dotácie na výstavbu multifunkčného areálu Čapí hnízdo v stredných Čechách až desaťročný trest väzenia za dotačný podvod a poškodenie finančných záujmov Európskej únie. Okrem Babiša čelia stíhaniu aj jeho manželka Monika, dcéra Adriana Bobeková, švagor Martin Herodes, ako aj bývalí členovia spoločnosti Čapí hnízdo Jana Mayerová a Josef Nenadál. Český premiér už v nedeľu povedal, že ak existuje spravodlivosť, štátny zástupca zastaví jeho stíhanie. Ak by aj prokurátor podal obžalobu, Babiš by z čela vlády neodstúpil. Českému premiérovi hrozí v kauze dotácie na výstavbu multifunkčného areálu Čapí hnízdo v stredných Čechách až desaťročný trest väzenia za dotačný podvod a poškodenie finančných záujmov Európskej únie. Okrem Babiša čelia stíhaniu aj jeho manželka Monika, dcéra Adriana Bobeková, švagor Martin Herodes, ako aj bývalí členovia spoločnosti Čapí hnízdo Jana Mayerová a Josef Nenadál. Policajti navrhli Babiša a ďalších obvinených v kauze Čapí hnízdo obžalovať 17. apríla. Všetci od začiatku akékoľvek nezákonnosti odmietajú.


Výbuch bomby v Indii zabil 41 vojakov, ďalších 20 sa zranilo

Explózia zničila autobus a poškodila ďalších päť áut.

ŠRÍNAGAR. Explózia bomby v aute zasiahla v Indiou kontrolovanej časti Kašmíru konvoj polovojenských jednotiek, pričom zomrelo najmenej 41 vojakov. V piatok o tom informoval hovorca Centrálnych policajných rezervných síl. Počet zranených nespomenul, pričom v predchádzajúcej správe úrady uvádzali 20 zranených. Je to jeden z najkrvavejších bombových útokov v regióne.Militanti vo štvrtok vrazili autom plným výbušnín do autobusu, v ktorom sa viezlo najmenej 35 vojakov. Výbuch poškodil aj ďalších päť vozidiel. Zranených transportovali do nemocníc. Mnohí z nich boli v kritickom stave.Tamojšie úrady obviňujú z útoku povstalcov bojujúcich proti indickej vláde. Podľa miestnych médií sa k incidentu prihlásila militantná skupina Džaíš-i-Muhammad. Útok už odsúdili indický premiér Narendra Modi aj Biely dom, ktorý vyzval Pakistan, aby prestal poskytovať útočisko teroristom. Pakistanské ministerstvo zahraničných vecí však odmietlo napojenie na útok či militantov, ktorí ho vykonali.Kašmír je rozdelený medzi Indiu a Pakistan, pričom oba štáty si robia nároky na celý himalájsky región. Od konca 80. rokov minulého storočia v oblasti bojujú povstalci za nezávislosť Kašmíru alebo za spojenie sa s Pakistanom. Mnoho tamojších obyvateľov pritom podporuje povstalcov. India obviňuje Pakistan z ozbrojovania a trénovania povstalcov, čo však Islamabad popiera.


Americký minister spravodlivosti bude verejne svedčiť pred senátnym výborom

Sessions odporučil americkému prezidentovi, aby odvolal riaditeľa FBI Comeyho.

WASHINGTON. Americký minister spravodlivosti Jeff Sessions bude v utorok verejne svedčiť pred výborom Senátu pre dohľad nad tajnými službami v rámci vyšetrovania údajných zásahov Ruska do vlaňajších amerických prezidentských volieb. Informoval o tom v pondelok samotný výbor. Verejné vypočúvanie si želá práve Sessions. Až dosiaľ nebolo jasné, či bude Sessions svedčiť verejne, alebo za zatvorenými dverami. Senátny výbor vedie vlastné vyšetrovanie údajného zasahovania Ruska do amerických prezidentských volieb. Utorkové vypočúvanie o 14.30 h miestneho času (20.30 h SELČ) sa bude podľa očakávania väčšinou zameriavať na Sessionsovu úlohu pri odvolaní riaditeľa amerického Federálneho úradu pre vyšetrovanie (FBI) Jamesa Comeyho. Ten vo svojej minulotýždňovej výpovedi pred senátnym výborom, ktorá bola verejnosťou a médiami mimoriadne sledovaná, obvinil Trumpa, že ho odvolal v snahe ovplyvniť vyšetrovanie týkajúce sa práve Ruska. Sessions sa v marci sám zriekol akejkoľvek účasti na federálnom vyšetrovaní kontaktov Ruska s prezidentským volebným štábom Donalda Trumpa - po tom, čo priznal, že sa vlani dvakrát stretol s ruským veľvyslancom v USA Sergejom Kisľakom. Zákonodarcom však pritom v januári na vypočúvaní tvrdil, že sa s Rusmi počas kampane nestretol. Práve Sessions Trumpovi odporučil, aby odvolal riaditeľa FBI Comeyho. Sessionsa teda čakajú aj otázky o jeho kontaktoch s ruským veľvyslancom Kisľakom počas prezidentskej predvolebnej kampane.


Energetici odložili rekonštrukciu vedenia. Hniezdi na ňom sokol lastovičiar

Sokoly sa na stožiaroch vedenia cítia bezpečne.

BRATISLAVA. Energetici prerušili rekonštrukčné práce na elektrickom vedení, kde hniezdia sokoly lastovičiare, aby im umožnili nerušenú výchovu štyroch mláďat. Konštrukcie elektrických stožiarov vták často využívajú ako bezpečné a vhodné miesta na hniezdenie. Týmto spôsobom sa rozhodol hniezdiť aj sokol lastovičiar, ktorý svoje potomstvo vychováva až v letných mesiacoch. „Sokol lastovičiar k nám prilieta hniezdiť z ďalekých afrických zimovísk, preto sa uňho tento proces hniezdenia začína o niečo neskôr ," uviedol Jozef Chavko z Ochrany dravcov na Slovensku. Zároveň ocenil prístup Slovenskej elektrizačnej prenosovej sústavy (SEPS ), ktorá prispôsobila práce záujmom ochrany prírody. Norbert Deák zo spoločnosti SEPS vysvetlil, že hniezdo sokola lastovičiara sa nachádza na stožiari vedenia napätia 220 kV. Tento typ vedení postupne nahrádzajú typom 400 kV. „Vodiče sme demontovali tak, aby bolo minimalizované vyrušovanie hniezdiaceho páru. Ostatné práce, teda demontáž stožiara, budú pokračovať až po tom, ako nám ornitológovia potvrdia, že všetky štyri mláďatá hniezdo opustili," potvrdil Deák. Chavko ešte doplnil, že sokoly si vlastné hniezda nestavajú. „V tomto prípade si pár sokola lastovičiara vybral hniezdo krkavca, hneď vedľa búdky, v ktorej zase vyviedol tri mláďatá sokol myšiar. Sokoly sa tu cítia bezpečne, sú chránené pred predátormi i nepriazňou počasia a vychovajú viac potomstva,“ uzavrel Chavko, podľa ktorého štyri mláďatá mláďatá sokolov lastovičiarov opustia hniezdo natrvalo už o niekoľko dní.